text:
Økisfeløg
Valdømisfeløg eru skipað í hvørjum valdømi sær. Feløgini eru sambindingarlið limanna til stýrandi skipanir floksins.
Valdømisfeløgini virka eftir egnum lógum, sum verða sendar starvsnevndini til kunningar. Starvsnevndin kann leggja lógirnar fyri aðalstjórnina til góðkenningar. Um aðalstjórnin krevur broytingar í lógunum hjá einum valdømisfelag, kann hetta einans gerast við samtykki frá flokstinginum.
Ársaðalfundur
Ársaðalfundur í valdømisfeløgunum verður hildin í februar- ella marsmánaði. Á ársaðalfundinum velur felagið umboð til flokstingið, sí § 7, umframt ein lim og ein tiltakslim í aðalstjórnina, sí § 10.
Uppstilling til løgtingsval
Valdømisfelagið hevur ábyrgdina av at stilla upp valevni, ið eru limir í flokkinum til løgtingsval.
Uppstilling til kommunuval
Verður stillað upp politiskt til bý- ella bygdaráðsval í navni Tjóðveldis, hevur valdømisfelagið ábyrgdina av uppstillingini.


c: text/html

text:
Skjøtul settur á nýggjan fótbóltsvøll
Klaksvíkar Ítróttarfelag fegnast almikið, nú fyrsta veruliga stigið er tikið til nýggjan vøll við rennibreyt á stadionøkinum. Í dag fór byggifelagið Kanjon inn á økið norðanfyri Másheygg og einaferð næsta heyst skal verkætlanin vera liðug.
Fyri rennifelagið Treystið og KÌ verður hetta eitt ógvuliga søguligt frambrot, sum vit í KÌ síggja fram ímóti við spenningi og gleði. Tað er eingin loyna, at tað hevur verið ein stór avbjóðing hjá Ungdómsdeildini í KÌ at finna pláss við Djúpmýru til tey fleiri hundrað, sum venja fótbólt í summarhálvuni. Ikki minni hevur avbjóðingin verið at finna leiktíðir í vikuskiftinum leygardag.
Um tað verður sum býráðið vil, er hetta søga um eitt ár.

robotstxt: allowed

filter: keep


text:
Á myndini niðanfyri er víst hvussu samanhangurin er ímillum Grundardátuverkætlanina og yvirskipaðu málini í samgonguskjalinum og málini í heildarætlanini fyri Talgildu Føroyar.
Grundardátur er virðismikið tilfeingi hjá øllum samfelagnum. Land og kommunur brúka hesi til at røkja sínar fyrisitingarligu uppgávur, til dømis í sambandi við skatting, veitingar til borgarar, byggimál, tilbúgving og so framvegis. Vinnulívið brúkar til dømis grundardátur í samskifti við tað almenna, skrásetingar av viðskiftafólki og til menning og skapan av nýggjum arbeiðsplássum, til dømis innan KT-vinnuna. Við hvørt stendur tað eisini um lív, um grunddáta eru skeiv ella ikki dagførd, til dømis í samband við tilbúgving, tá ein persónur fær medisin útflýggja og tá vandi er fyri at háspenningskáplar verða grivnir av.
Á hvørjum ári brúka vinnan og tað almenna tíð og pening til at umsita grundardátur. Sum er, er atgongdin til føroysk grunddáta heldur tvørlig og í ávísum førum eisini kostnaðarmikil. Tí kemur tað meira enn so fyri, at vinna og myndugleikar velja sjálvi at skráseta hesi grundardáta. Slíkar ferfaldar skrásetingar elva ofta til feilir, tí vandi er fyri, at onkur skrá ikki verður dagførd og tí inniheldur gomul dátur. Meginreglan er, at tann stovnurin, sum viðger ein ávísan grundardátulut, til dømis ein persón, altíð hevur teir rættastu og best dagførdu upplýsingar um henda lut. Hetta verður ofta dagført í tí lokalu skránni, men tað verður ikki sent víðari til felagsskránna. Tí uppliva flest allir stovnar, at teirra egnu dátur er rættast.
Tað hevur verið ført fram, at grundardátur eru sera virðismikil í samband við menning av nýggjum vinnumøguleikum. Verður atgongdin til hesi dáta gjørd frí og ókeypis, kunnu serliga KT-fyritøkur brúka hesa vitan til at menna nýggjar vørur og tænastur, ið aftur kunnu elva til menning og nýggj arbeiðspláss. Tað er tó sera torført at máta hesa menning, og tí er tað óvist, í hvønn mun hetta ger seg galdandi.
Ein samskipan av føroyskum grundardátum skapar tó góðar fortreytir fyri einum øktum talgildum samskifti millum borgaran, vinnulívið og almennar myndugleikar. Í Estlandi hava tey mett, at smidligari samskifti hevur spart 2% av bruttotjóðarúrtøkuni, tí óneyðuga arbeiðið av dupultskrásetingum er minkað. Sostatt er samskipan av grundardátum ein fortreyt fyri øktari talgilding av samfelagnum og eisini ein týdningarmikil fyritreyt fyri ætlanirnar um at skipa ein talgildan samleika í Føroyum.


text:
-
1077 dage ago |
Tíðindi |
Oyvør |
0
Í dag tann 11. november 2015 byrja 10 nýggj lesandi hjá Fróðskaparsetrinum í fjarlestrarhølunum hjá Runavíkar kommunu. Tað er bókasavnið, sum umsitir og mennir...
Les meiri »
-
1097 dage ago |
Tíðindi |
Oyvør |
0
Nógv umtalaða skeiðið í forritan fyri børn og ung, sum Bókasavnið við Løkin fyriskipaði farna vetur, er aftur á skránni í heyst. Skeiðið er ein verkstova fyri børn og ung,...
Les meiri »
-
1107 dage ago |
Tíðindi |
Oyvør |
0
Mentanarvikan Skýming 2015 verður í døgunum 18. til 25. oktober. Leygardagin tann 17. oktobur verður tó eisini eitt familjutiltak í Løkshøll. Eins og undanfarin ár...
Les meiri »
-
1120 dage ago |
Tíðindi |
Oyvør |
Kommentarer slået fra
Pippi Langsokkur fyllir 70 ár í 2015. Tí hava vit valt lata mammu Pippi, Astrid Lindgren, seta dám á barnabókasavnið á mentanarvikuni Skýming 2015. Vit broyta innrætting,...
Les meiri »
-
1147 dage ago |
Tíðindi |
Oyvør |
0
Barnavalið, sum hevur verið hildið á bókasøvnunum í Fuglafirði, Klaksvík, Kollafirði, Runavík og í Havn er nú av. Úrslitini kring landið eru øll send inn til...
Les meiri »
-
1152 dage ago |
Tíðindi |
Oyvør |
0
Í hesum døgum tosa tey vaksnum aaaallatíðina um val, og hvønn man skal velja í Løgtingið at stýra Føroyum. Men har sleppa børn ikki at velja! Tí hava fleiri føroysk...
Les meiri »
-
1168 dage ago |
Tíðindi |
Oyvør |
0
Føroyskur samleiki er evnið á framsýning við fjølbroyttum listaverkum, sum letur upp á Bókasavninum við Løkin hóskvøldið klokkan 20.00. Framsýningin hevur fingið heitið:...
Les meiri »
-
1224 dage ago |
Tíðindi |
Oyvør |
0
OPEN monday – friday 13.00 – ...
Les meiri »
-
1225 dage ago |
Tíðindi |
Oyvør |
0
Farna skúlaár hevur Bókasavnið við Løkin bjóða lestrarumstøður fram í kjallaranum á gomlu politistøðini í Runavík. Hetta hevur verið ein royndartíð, og sigast má, at...
Les meiri »
-
1230 dage ago |
Tíðindi |
Oyvør |
0
25 borgarar úr Runavíkar kommunu tóku lut í verkstovu á Bókasavninum við Løkin mikukvøldið 20. mai 2015. Evnið var kommunalur samleiki og samanhald millum bygdir og borgarar....
Les meiri »


text:
Í sambandi við landsliðsleguna í Havn nú í vikuskiftinum, fara lyklapersónar eisini at læra seg at brúka nýggju TritonWear útgerðina, sum er keypt til “FINA Olympic Aquatics Support Programme” verkætlanina hjá Svimjisambandinum og Fróðskaparsetri Føroya.
Category: Gransking
1,2 milliónir til test av føroyskum svimjarum
Svimjisamband Føroya fer í næstum undir stóra verkætlan saman við Fróðskaparsetrinum, til at byggja upp eina røð av standardtestum til føroyskar svimjarar. Hetta í samstarvi við Human Performance Lab á granskingardeplinum iNOVA og Københavns Universitet, og við fíggjarligum stuðli frá altjóða svimjisambandinum FINA.
Continue reading 1,2 milliónir til test av føroyskum svimjarum
Tíðindafundur um nýggja 4-ára granskingarverkætlan
Hervið innbjóðing til ein stuttan tíðindafund í ÍSF-húsinum í dag, týsdagin hin 10. apríl 2018 kl 10:30, um eitt spennandi nýtt fýraárasamstarv sum Setrið og Svimjisambandið eru farin undir at byggja upp eitt skipað testumhvørvi til føroyskar svimjarar við fíggjarligum stuðli frá altjóða svimjisambandinum FINA.
Vegna Fróðskaparsetrið og SSF
- Magni Mohr, Fróðskaparsetur Føroya
- Rókur í Jákupsstovu, Svimjisamband Føroya
Sí eisini setur.fo


text:
Í gjárkvøldið var hátíðarhald í kantinuni í skúlanum við Løkin, har 8 sløkkiliðsmenn vóru heiðraðir við "Dronningens fortjenestemedalje i sølv”.
Tað er nokk ikki so óvanligt at persónar fáa ein heiður fyri serliga drúgt arbeiðið, á sama arbeiðsstað.
Heldur óvanligt mann tað vera, at "Dronningens fortjenestemedalje i sølv” verður latin til 8 sløkkiliðsmenn, sum hava verið sløkkiliðsmenn í meira enn 40 ár.
Kommunurnar um Skálafjørðin sóu - í 1974 - tað neyðuga í at skipa sløkkilið, eftir at tað fleiri ferðir í sjeyti árinum høvdu verið eldar og óhapp og kommunurnar onga skipaða tilbúgving høvdu.
Á felags fundi 4. september 1974, var semja um at arbeiða við at fáa eitt felags sløkkilið fyri tær 4 kommunurnar, Skála-, Sjóvar-, Nes- og Runavíkar kommunu.
10. mai 1975 er komið so mikið áleiðis, at táverandi brunanevnd avgjørdi, at hvør kommuna sær skuldi útnevna sløkkiliðsmenn í eitt felags sløkkilið, sum skuldi nevnast Skálafjarðar Kommunala Sløkkilið.
Kommunurnar gera skjótt av, og áðrenn mai mánaði er av, eru sløkkiliðsmenn útnevndir og útgerð og brandbilur bílagt.
Millum hesar sløkkiliðsmenn, sum tá vórðu útnevndir, eru 8 enn til dystin fús, og hava verið tað í fleiri enn 40 ár.
Sigast má, at hesir hava verið trúfastir í fólksins tænastu, útyvir tað vanliga.
Væl av sløkkiliðsfólki og familju var samla til hátíðarhaldi í kantinuni í skúlanum við Løkin, har formaðurin í Tilbúgvingarnevndini, Jóhannes Danielsen, fekk loyvi at prýða teir við stóra heiðrinum "Dronningens fortjenestemedalje i sølv”. Magnus Rasmussen, borgarstjóri í Runavíkar kommunu og Sunleiv Højgaard, tilbúgvingarleiðari fluttu eisini fram røðu.
Hjartaliga tillukku.


text:
Við hesum lýsir Runavíkar Kommuna eftir áhugaðum leigara av kafeterianum og bygdasalinum á Skála.
Kafeteria og bygdasalurin er uppí á í ítróttarhøllini á Skála. Eitt vælrikið kafeteria hevur stóran týdning fyri bygdina, eins og tað stuðlar undir tiltøkum, ið eru í sjálvari ítróttarhøllini.
Um áhugi er fyri tí, kann leigarin eisini standa fyri rakstrinum av kamping- plássinum á Skála, ið liggur beint við ítróttarhøllina. Kampingplássið á Skála gevur útlendskum og føroyskum kamparum ein góðan gistingarmøguleika miðskeiðis í Eysturoy.
Tað hevur stóran týdning fyri Runavíkar Kommunu, at kafeteria og kampingøkið geva eina góða og støðuga tænastu.
Árliga leigugjaldið verður ásett við avtalu.
Um tú heldur hetta ljóða áhugavert, skalt tú senda Runavíkar Kommunu eina umsókn um at sleppa at leiga kafeteria í Ítróttar- høllini á Skála og kampingplásssið.
Umsóknin skal sendast innan 16. jan. 2012 við posti til:
Runavíkar Kommuna
Heiðavegur 26
600 Saltangará.
Tá umsóknarfreistin er farin, vendir Runavíkar Kommuna sær til umsøkjararnar.
Um tú hevur spurningar, kanst tú seta teg í samband við Sølva Reinert Hansen, mentanarleiðara, á tel. 417080 ella umvegis teldupost til solvi@runavik.fo
Attachment1: http://www.runavik.fo/Data/Register/0CAD447D-7512-4D78-91F1-F8E935EB9824/FB232055-057F-4B11-9A9E-3B77CB925C29/5CD7DFE6-73A7-4037-83CE-4A044C04FF49.pdf


text:
Filmsbrotið niðanfyri er frá Facebook-síðuni hjá Barnabata.
Barnabati sigur soleiðis um filmsbrotið:
Happing er ein samfelagsligur trupulleiki, ið rakar umleið 2000 børn og ung hvørt ár, og talið av teimum sum happa er munandi størri.
Hevur tú ongan at tosa við, so eru vit her og til reiðar at hjálpa tær. Vitja heimasíðuna hjá Barnabata. Her kanst tú tosa við Tú & Eg Ráðgevingina. Tær nýtist ikki at siga hvør tú ert.
Sjónbandið er framleitt í samstarv við Rummelighed org.
Boðini Barnabati hevur nýtt, eru frá kanningini "Happing í fólkaskúlanum 2015" hjá Mentamálaráðnum, frá Ask fm og við loyvi frá børnum, og foreldrum teirra, sum hava ringt til Tú & Eg Ráðgevingina.


text:
Almenna hallið hevur verið nógv frammi í seinastuni – ikki bara her heima, men í flestu londum.
Her er ikki talan um hallið hjá landskassanum, men um hall ella avlop hjá tí almenna sum heild – landi, kommunum og almennum sosialum grunnum, so sum ALS og AMEG – alt samanlagt til “tað almenna”.
Sum almenna hallið her er roknað, er tað sambærligt við øll onnur lond, sum øll brúka sama hugtak, nevnt “net lending/net borrowing”.
Myndin vísir almenna hallið hjá teimum 30 londunum í ES/EBS og Føroyum. Noreg er ikki við á myndini, tí teirra avlop er so stórt – 16 prosent – at tað spillur myndina so at stabbarnir fyri hini londini ikki síggjast nóg væl.
Í miðal var almenna hallið í londunum í Evropa um leið tvey prosent av BTÚ, tá roknað er miðal fyri tey fimm árini frá 2004til 2008.
Hallið hjá tí almenna í Føroyum var til sammetingar 0,6 prosent av BTÚ í miðal hesi somu árini, og sostatt væl minni enn miðaltalið í Evropa.
Londini, sum høvdu avlop vóru ikki nógv í tali, men millum tey níggju londini við avlopi taldust øll hini norðurlondini – eisini Ísland.
Spania og Estland, sum eisini høvdu avlop á almenna rakstrinum, eru eisini millum meinast raktu londini undir kreppuni, so ikki er tað bara hallið á almenna rakstrinum, sum telur, tá um ræður at verða raktur av altjóða fíggjarkreppuni. Langt frá tí.
Fleiri tøl um tað almenna finnast í hagtalsgrunninum
Her eru leinkjur til aðrar greinar sum viðgera "Tað almenna" meira nágreiniliga
Tað almenna í turrum tølum og texti
ErtaðalmennastørriíFøroyumenníDanmarkogÍslandi?
ErskattatrýstiðíFøroyumlægrienníDanmarkog_Íslandi?
Hvatbrúkavitalmennupengarnar_til?
Hvørbetalirskattirnar?


text:
Samtyktir frá bygdarráðsfundi ónsdagin 5. apríl 2017 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Tikið verður undir við, at ein samstarvsavtala verður gjørd um læknamiðstøðina í Vági.
2.
Tikið verður undir við, at avtala verður gjørd millum Vágs-, Porkeris-, Hovs- og Sumbiar
kommunu og SP/F Tannlæknastovuna hjá Rudi Thomsen um barna- og ungdómstannarøkt.
3.
Tikið verður undir við, at avtala verður gjørd við sertannlækna í ortodonti um tannrætting.
4.
Samtykt er at søkja um studning til frítíðarundirvísingina fyri 2017/2018.
5.
Samtykt er at geva fyribils byggiloyvi á matr. 170.
6.
Samtykt er ikki at stuðla Kvinnuhúsinum.
Samtykt er at málið um bókina hjá Høgna Mohr verður útsett til seinni fund.
Samtykt er ikki at stuðla blaðnum Eftirskúlin nr. 12.
Samtykt er ikki at stuðla til sjavskappingina hjá FC Suðuroy.
Samtykt er at stuðla FC Suðuroy í vaksnamannafótbólti í 2017.
Samtykt er ikki at stuðla við at keypa nýggju bókina hjá Oddvør Skarðhamar.
7.
Kunnað var um skattainntøkuna fyri mars 2017, ið er kr. 668.655,00.
Porkeris Bygdarráð.


text:
Felagið Ocean Rainforest var stovnað 10. oktober 2007. Ocean Rainforest er eitt føroyskt felag, sum arbeiðir við framleiðslu av havbiomassa úr tara, sum er aldur á opnum havi. Ocean Rainforest hevur umleið 20.000 metrar av tara línum í Funningsfirði.
Ocean Rainforest hevur síðan byrjan arbeitt við at menna ein hóskandi hátt til at ala tara á opnum havi, og harvið fremur felagið nýskapan, tí kunnleikin um hetta er avmarkaður úti í stóru verð.
Biomassin, sum kemur burturúr taranum, skal nýtast til vinnuligt endamál – treytað av hvat fyri taraslag alt verður, og nær á árinum, tarin verður skorin. Men í høvuðsheitum verður tarin brúktur í matvørum, djórafóðri, kosmetikki, heilsuvørum og sum orkukelda.
Ocean Rainforest hevur sum framtíðarmál at verða ein støguður veitari av tara í stórum mongdum. Í tí sambandi, hava vit ment ein útbúnað til at ala tara sum hóskar seg til krevjandi veðurlagi í Norðuratlantshavinum. Í Funningsfirði hava vit havt eina aliskipan við línum, sum varð sett út í mars 2010. Tað er prógvað, at okkara aliskipan tolir stundum ógvisliga veðrið við høgum aldum og nógvum vindi. Í mars 2013 vóru fystu sáddu línirnar settar út. Í juli 2013 skóru vit egnan aldan tara fyri fyrstu ferð. Síðani 2014 hava kanningar verið gjørdar av hvussu innihaldi í taranum broytist við árstíðini og hvussu vøksturin á línunum kann optimerast. Síðan 2015 er skorni tarin antin frystur ella turkaður, og tað mestur verður selt til keyparar í Stórabretlandi, Niðurlondum, Danmark og Týsklandi.


text:
Orð: Göte Andersson (1. vers) og Theofil Engström
Lag: Göte Andersson
Týtt: Hilmar Andrésen
Upprunaheiti: När min resa är slut
1. Tá ið endar mítt stríð
og út runnin mín tíð,
skal eg náa ta himmalsku strond.
Jesus eyga mítt sær,
og tá vísir hann mær
naglamerkini í síni hond.
Niðurlag: Eg skal ganga við lívsvatnsins strendur,
hoyra pálmanna friðsæla sús.
Eingin synd, eingin sorg
er í Himmalsins borg,
men bert songur sum havsbylgjubrús.
2. Ferðin endar ei her,
men til Himmals hon ber,
til tað heimland, sum Jesus mær vann.
Vinir hitti eg har,
sum her skiltust frá mær,
gævi, skjótt, at tann stundin upp rann.
3. Áh, ver tolin og bið,
tí Guds himmalska frið
skal hin trúfasti fáa í løn.
Tann, ið krossin her bar,
lívsins krúnu har fær.
Áh, Guds barn, ver tí vakið í bøn.


text:
[This text is not available in English]
So bjóðar Maggies aftur til hugnalig jólaborðhald leygarkvøld 18 og 25 november og 2 og 9 december.
Borðhaldið byrjar kl. 17.00. Ternan fer úr Havn kl. 16.20 og úr aftur Nólsoy kl. 22.20.
Matarlepin fyri kvøldið:
Forrættur: Toskur dampaður í sitrus. Borðreiddur við salati og urtadypp Hvítvín
Høvuðsrættur: Svínakambur. Marineraður við pipari, bjarnarleyki (ramsløg) og soppasós
Reyðvín
Omaná: Sjokuláta mousse við róma. Cognac ella Baileys
Undirhald:
Terji Rasmussen undirheldur við nøkrum av sínum vælumtóktu sangum.
Hákun Hansen trívur í nakrar sangir, eins og hann eisini spælir undir til felagssangin.
Skemtiliga íkasti stendur Snæbjørn Hansen fyri.
Kostnaðurin er kr. 750,-
Íroknað prísin er eisini ein vælkomst snapsur.
Aðrar drykkivørur kunnu keypast í barrini
Ferðaseðilin við Ternuni kostar kr. 40,- aftur og fram.
Tilmelding á maggies@maggies.fo ella á tlf. 327199/228130
max. 32 fólk. Gjaldast skal eina viku áðrenn!
Um spurningar eru, eru tit hjartaliga vælkomin at seta tykkum í samband við okkum.
Síggjast


text:
- 03 septembur 2018
Hjúnini Svanhild og Knút Vesturdal
Tað var ein regndag í august mánaði 2018, at eg gjørdi av at fara mær ein túr til Eiðis at vitja Knút Vesturdal, tí hann hevði fortalt mær, at hann átti nakrar gamlar myndir frá vegarbeiðinum - Eiði - Gjógv - Funning - seinast í 1950unum og fyrsta partin av 1960unum. Knút og kona hansara, Svanhild, ið forrestin er systkinabarn mítt, eru blíð og fyrikomandi fólk - og so er tey eisini prátingarsom. Knút man vera ein av teimum fáu, ið eigur myndir frá tí vegarbeiðinum. Myndirnar eru áhugaverdar - tað koma vit aftur til. Knút hevur mestsum búð á vegnum í eina hálva øld, og hann hevur fleiri ferðir verið í Kringvarpinum og fortalt um vegarbeiði, kavagrevstur og annað áhugavert sum heild, og við bandupptakaranum í hond royndi eg at beina hann inn á meira "lokalar" hendingar frá teirri tíðini.
Vit lova Knúti framat:
Eg fór at arbeiða veg í 1959, men fyri ta tíð var eg 8 ár sjómaður og sigldi fyri tað mesta við norðmonnum. Tað var Arni Brattaberg, vegformaðurin, úr Vági, ið fekk meg at arbeiða veg. Hann búði hjá mammu, her á Eiði, og eg var heima í millum túrar. Hetta hevur verið um ólavsøkuna 1959, at hann spurdi meg, um eg ikki hevði hug at koma at arbeið veg í nakrar dagar. Eg hevði altíð ætlað mær at blivið skipari, men eg helt, at eg kundi vera heima ein túr, ið plagdi at taka einar tríggjar mánaðir, men tað gjørdist til 50 ár.
Eg haldi, at tað veruliga vegarbeiðið byrjaði 18. oktobur 1958, og tað tók akkurat eitt ár at koma til Gjáar - 18. oktobur 1959. Tá var ball við Gjógv, men veðrið gjørdist so ringt, at fleiri hættaðu sær ikki av aftur bygdini fyrr enn dagin eftir.Ta fyrstu tíðina, eg arbeiddi, koyrdi eg trumluna, men so kom Janus (Øster, Eiði) á hana, og eg fór at koyra fyllaran. Tann gamla sonevnda Hvalvíkskúgvin var eina tíð í vegarbeiðinum, men Herluf (Joensen, Hvalvík), ið hevði koyrt hana frammanundan, koyrdi hana ikki tá. Herluf hevði fingið eina nýggja maskinu - eina BDDT9 - men hin var BDDT6.
Hvalvíkskúgvin kom til Føroya í 1949, og Herluf Joensen, Hvalvík, fór at koyra hana í 1950. Í 1958 var hon í Eiðis-/Gjáarvegnum . Á teirri seinnu myndini eru Jóhannes á Fløtti (Gjógv) og Herluf.
Nei, tað vóru vánalig maskinamboð - smáar maskinur - í mun til tær, ið nú eru. Herluf var oddamaður og gróv alla moldina omanav. So bleiv borað, skotið, fylt upp - og steinsett við hond. Tað var strævið, ja, eitt hundalív at steinseta við hond. Lastbilarnir vippaðu á vegin, og so skuldi hvør steinur leggjast við hond, og tað ringasta var tað leysa grúsið, ið lá eftir, tí tað mátti lempast oman yvir steinsetingina, og so bleiv tað trumlað. Seinni funnu teir uppá at ganga vakt - hava tvey hold í steinsetingini - einir 6 mans í hvørjum holdi - og so skiftust teir um - tóku kanska einar tvær billastir - og so hvíldu teir tvær. Eina stuttliga hending minnist eg frá steinsetingini. Tummas (Debes, Gjógv) hevði eina tíð tveir lastbilar, og viðhvørt koyrdi Sæbjørn (Jacobsen, Skopun) annan, og eisini plagdi hann at steinseta viðhvørt. Sæbjørn var ógvuliga sterkur maður, men ein dagin misti hann ein stein niður á fótin á Símuni (Fríðheim, Gjógv), sum helt seg hava mist allar tærnar. "Og vita tit hvat? Sterkasti maður í Føroyum spurdi meg, um eg fekk ilt," læt í Símuni. Líkamikið, Símun fór til hús, og tá ið rutan kom frá Gjógv morgunin eftir, sat Símun í bilinum. Allir hildu, at nú fór hann á Sjúkhúsið. Bilurin steðgar, og Símun skrúvar rútin niður, og nú spyr ein: "Fert tú nú á sjúkhúsið?" "Nei, nú fari eg í Hvíthavið," svarar Símun. Tá fór hann til skips, so tærnar mundu ikki hava tað so heilt galið.
Tann fyrsta myndin er tikin Heimi undir Skarði 1961. Frá vinstru: Janus Øster (Eiði), ?, Hans Edvard (Gubbi), Sigurd Niclasen (í Bíggjarlagnum) og Pætur Joensen (í Nýggjustovu). Tann seinna myndin er tikin sama dag. Hans Egil eigur bilin - Morris (5 tons) - og kranin 1200 kg. Á myndini kenna vit Kristian í Lon (Kristian Olsen) og Gubba (Hans Edvard Joensen).
- Tað vóru nógvir lastbilar tá. Benadikt (Johannesen, Gjógv), hevði ein nýggjan Bedford (3 tons), Jógvan Sofus (Juul, Funningi) hevði ein Bedford, Petur Andrew (Bláberg, Funningi) hevði ein Bedford, Svenning (Johannesen, Funningi) hevði ein Bedford, Thomas (Debes, Gjógv) hevði ein bil, Hans Egil (Joensen, Eiði) hevði bil, Eivind (Ellingsgaard, Eiði) hevði bil og Carlton (Poulsen, Eiði) hevði eisini bil. Aðrir lastbilar vóru helst eisini. Fleiri av bileigarunum vóru skiparar, men ikki dugdu teir væl at koyra í fyrstani - og hvaðna verri dugdu teir at fáast við bilarnar, um okkurt gekk fyri. Sivert (Joensen, Gjógv) var smiðjumeistari. Hann var skemtingarsamur maður og gramdi seg mangan um, hvussu lítið skil teir høvdu fyri bilum. Tað var í heilum, at motorarnir máttu vindast í gongd, og tad typtist í heilum, og so stóðu teir har og blástu í tangan."Ja, eg skal siga tær tað, at tað er so forbiðið", segði Sivert, "at sjálvt um teir punktera, so standa teir og blása í tangan fyri at vita, um tað hjálpir!". Næstan hvørt einasta kvøld var onkur í smiðjuni, so Sivert hevði úr at gera.
Tann fyrra myndin er tikin í 1962 yviri undir Hamarsendanum, har Smiðjan stóð eina tíð. Menninir eru frá vinstru: Erling Joensen, Fuglafjørður, Arni Brattaberg, arbeiðsformaður, Vági, Laurits Ejdesgaard, Eiði, og Sivert Martin Joensen (á Fløtti), Gjógv. - Tann seinna myndin er tikin Heimi á Sniðrygginum í 1960. Tummas Debes, (í Ólastovu) , Gjógv, og trumlan --
Umframt bilar og maskinur vóru tveir kompressarar og ein traktorur. Alt bleiv borað við hond, og holini kundu vera upp í fimm metrar djúp. Fyrst bleiv borað við einum meturbori - og so skiftu teir til tann næsta meturin o.sfr. Tað var eitt hundalív. Grótbrotið var undir Kobba. Tá brúktu teir battarí at spreingja við - pluss og minus - og tað kundu vera eini 50 hol. Klæmint (Ejdesgaard, Eiði) var skjúttari ta fyrstu tíðina. Einaferð mundi enda galið - tað brast ikki, og teir fara so at leita eftir feilinum og gloyma at taka av battaríinum. Tá teir so binda saman, nú brestur, og Klæmint bleiv slongdur langt upp í luftina, men hann fekk - merkiligt nokk - ongan skaða. Seinni fingu teir eitt apparat at vinda við, og tað kláraði at spreingja 90 skot. Hans á Brúgv (Poulsen, Eiði) passaði kompressararnar, og ymiskir menn boraðu. Óli Andreas (Johannesen, Funningi) og Jóhannes á Fløtti (Sivertsen, Gjógv) vóru nokkso fastir borarar.
Myndirnar eru tiknar í Eiðishaganum 1964. Tann fyrsta myndin frá vinstru: Óli Andreas Johannesen, Funningi, Jóhannes Sivertsen (á Fløtti), Gjógv, og Pól Jóhannes Jacobsen, Eiði. - Tann mittasta myndin frá vinstru: Niels Dahl, Funningi, Mourits Olsen (í Jógvansstovu), Eiði, Jákup Petersen (í Hvanngarðinum), Funningi, og Jógvan Emil Mørkøre, Eiði. -
Tá ið mest av fólki var til arbeiðis, lá tað um 70 mans - nakað javnt býtt millum bygdirnar, Eiði, Funning og Gjógv. Mann kom at kenna allar hesar menninar so sera væl, og eg má siga tað, at eg havi bara góð og stuttlig minnir um teir allar samlar. Tað vóru nógvir raskir menn, ið arbeiddu veg, men eg má nevna Donald Mackay - vanliga nevndu vit hann bara Mackay. Hann var nakað fyri seg.
Tann fyrra myndin er frá 1949. Donald Mackay (1919 - 1990) giftist í 1949 við Petru Súsonnu Johannesen, úr Funningi, (1916 - 1954), og tey fingu børnini: Hilda, f. 1942, Barbara, f. 1950, William, f. 1951, og John, f. 1952. - Tann seinna myndin er frá 1964. Frá vinstru: Niels Dahl, Funningi, Jógvan Emil Mørkøre, Eiði, Bernhard Hammer, Eiði, Jákup Petersen (í Hvanngarðinum), Funningi, Gunnar Samuelsen (hjá Sámali), Eiði, Óli Andreas Johannesen, Funningi, og Jákup Sigurd Jacobsen, Funningi.
Mackay hevði verið skotskur hermaður og hevði m.a. mist annað beinið og annað eygað í Krígnum, men álíkavæl gekk hann hvønn morgun úr Funningi og niðan til vegin og var gjarna fyrstur niðan. Hann fór altíð undan hinum monnunum fyri at fáa betri tíð at ganga. - Ja, tvætla ikki, onkran túrin gekk hann eisini til Eiðis. Ótrúligt, sum hann var raskur, og so var hann so fittur eisini. So var tað ein dagin, nú kemur róp í, at ein funningsmaður hevur brotið beinið. Hetta hoyrir Brattaberg og spyr, hvør maðurin er. Tá ið teir so svara aftur, at hatta er ikki so farligt, tí beinið er farið í smiðjuna hjá Sivert - hann skal ordna beinið aftur - og óðari gjørdist Brattaberg og reyk í bilin. Tá ið hann kemur í smiðjuna, stendur Sivert við beininum hjá Mackay og klinkar tað saman. Annars søgdu teir, at tað var ikki so farligt, tí sunnudagsbeinið hjá Mackay var við hús. Jóannes Petersen (undir Reyni), Funningi, var farin oman til Funnings eftir eykabeininum, men tá ið hann kom niðan aftur, hevði Sivert ordnað tað heila. - Mackay varð ikki tikin í at sláa grót við sleggju. Tað var soleiðis í byrjanini, at hvør stórur steinur skuldi sláast til, so at hann passaði at steinseta við. Men so var tað ein dagin, at Mackay fekk eitt splintur í eygað, og tað bløddi so ræðuliga illa. Hann var í oljubuksum, og blóðið rann niður eftir teimum. Hans Egil (Eiði) skuldi so koyra hann til doktaran, og Brattaberg bað meg koma við, so vit fóru allir tríggir við honum. Hann sat har í lastini - skitin og tað bera blóð. Vit koma so til doktaran og taka hann úr lastini og fara inn við honum. Petur Reinert var stutt síðani komin her sum lækni, men hann var ikki heima. Mackay sá ræðuligur út - og fer beina kós inn í stovuna. Norma - kona Petur Reinert - kom ímóti okkum, og hon bakkaði eitt sindur, tá ið hon sá skilið. Hon var sjúkrasystir og von við bæði eitt og annað, so tað var alt í lagi. Hon tekur ein lappa og roynir at turka eitt sindur burtur, men tá letur í Mackay: "Skal eg taka the eygað út?" So fer hann yvir ímóti vaskinum og letur eygað detta niður í vaskið. Tá væntaðu vit, at hon svímaði, men tað bilti ikki. Vit vóru bangnir fyri, at eygað var brotnað innií, men so var tíbetur ikki. Hon reinsaði alt so væl, sum hon kundi, og glaðir vóru vit, tí alt spældi so væl av.
Hendan myndin er tikin 18.oktobur 1959, tann dagin, ið vegasambandið kom til Eiðis. Jógvan Sofus og Brattaberg føra Merkið. Benadikt átti og koyrdi tann fyrsta bilin. (ps. Eri eitt sindur errin av hasi myndini, tí eg var í hasum fyrsta bilinum - og kenni meg aftur)
Eg arbeiddi upp á handan vegin í 5 ár, so í 1964 hevur allur vegurin til Gjáar, til Funnings og umvælingin av Eiðisvegnum verið liðug, og tá tók landið vegirnar yvir. Vit tjentu væl í vegnum, tí vit kundu arbeiða so leingi, sum vit vildu, men fingu onga yvirtíð. Tímalønin var kortini væl hægri enn hjá teimum vanligu arbeiðsmonnunum. Nú hugsaði eg so bara um at fara aftur til skips, men so søkir Landsverkfrøðingurin eftir einum tíggju monnum at halda vegirnar við líka - um alt landið. Brattaberg bað meg søkja og legði aftrat, at hatta er eitt starv fyri lívið, men eg dró á bæði. Líkamikið, tað endaði við tí, at eg fór suður at tosa við Mikkjal Helmsdal, landsverkfrøðing. Vit tosaðu saman eina løtu, og tað vísti seg, at eg kundi fáa starvið. So var tað lønin. Mikkjal segði, at teir høvdu sett ein, og hann fekk 1300 kr. um mánaðin - hvat eg segði til tað. Eg segði, at eg hevði hugt eitt sindur upp á hatta og skuldi taka av, um eg fekk 1400 kr. um mánaðin, og tað segði hann vera í lagi. Hetta var í 1964. Hesin lønarmunurin fylgdi mær øll árini, men hinir formenninir vistu einki um hetta.
Í oktobur mánaði 1982 kundi enda galið hjá mær. Sverri (Festirstein, Eiði) og eg høvdu verið í Funningi og vóru á veg aftur til Eiðis, og Sverri sat á setrinum aftanfyri. Tað var stormur av útsynningi. Vanliga hevði eg ein góðan, tungan bil, men tann dagin hevði eg ein lættan - eitt hálvt rugbreyð - tí tann góði var í smiðjuni. Eg føldi nógvan vind á bilinum, so tá ið vit komu niðan ímóti Kobba (undir Eiðisskarði), royndi eg at halda meg so langt ímóti tí innaru síðuni á vegnum, at um eg skuldi fokið, so endaði bilurin bara á stabbasteinunum, men tú skalt trúgva mær, at nú kom ein so sterk hvirla, at hon tók bilin og lyfti hann í leysari luft upp um allar stabbasteinarnar og so omanav.
Her síggja vit Kobba (kobbi = kópur, so hetta er eitt samburðarnavn)
So fóru vit bóltandi omaneftir, og nú kemur bilurin í ein stein, og eg verði slongdur úr bilinum, og hann fer rullandi eftir báðum beinunum hjá mær. Bilurin rullar so víðari - við Sverra í - næstan oman á tann niðara vegin, men Sverri fekk mestsum ongan skaða, tí hann var komin at liggja í millum bæði setrini. Eg føldi beinan vegin, at hjá mær var heilt galið, men bleiv eg ikki slongdur út, so steindoyði eg, tí bilurin sá út sum ein pannukaka. Fyrstur at koma til var Kristian Joensen (í Gamla Pakkhúsi, Gjógv). Hann slerdi ein pela niður, sum eg kundi halda mær í, tí tað var kolandi stormur, og so fór hann oman til Funnings eftir fólki. Sverri varð verandi í bilinum, og eg var øgiliga kaldur, tí tað tók sína tíð, til teir komu aftur úr Funningi. Teir koyrdu meg so til læknan, Magnus á Stongum, men Sverri fór ikki til læknan. Eg bleiv so fyrst sendur til Havnar at taka blóðroynd fyri rúsdrekkakoyring - hvat heldur tú - og so úr aftur Havn og til Leirvíkar, tí eg skuldi á Klaksvíkar sjúkrahús til viðgerðar. Eg bleiv borin umborð í doktarabátin og niður í lastina, og eingin hugdi niður til mín á túrinum til Klaksvíkar. Eg var illa fyri - fullur av medisini og hálvt í ørviti. Rajani, lækni, tók sær væl av mær, og eg mundi liggja har í einar seks vikur.
Myndin er frá 1965. Lastbilin (Bedford 3 tons) hevði Benadikt (Gjógv) átt sum nýggjan. - Tann seinna myndin er frá 1969. Knút og Pól Johannes Jacobsen (Eiði)
Skulu vit fara at tosa um kavagrevstur, so kundi eg sagt frá nógvum ringum túrum, men eitt kann eg siga, at eg haldi ikki, at eg nakrantíð havi verið bangin um meg sjálvan. Tað var so javnan, at tað ikki sást fram um nøsina - kanska kendi tú onkran bøkk - men tær fyrstu gravkýrnar koyrdu so spakuliga, at tú føldi, um tær fóru útav. Tað var so øgiliga óbehagiligt tey fyrstu árini, tí maskinurnar høvdu einki hús - eg sat bara úti. Eg plagdi at vera í koti og føroyskari hettu, og tað var so mangan, at glerpípurnar hingu í eygnabrúnum. - Lat meg fortelja tær um ein ringan og langan túr til Gjáar. Hetta var í 1969. Jógvan á Fløtti (Nónsgjógv, Gjógv), Jógvan Sofus (Ferjá, Gjógv) og Pætur í Ólastovu (Debes, Gjógv) høvdu keypt eitt sjeymannafar úr Hvalba. Báturin hevði ein 5 HK Sleipner motor.
Báturin, ið fekk navnið "Norðhavið", er tann við tí gula húsinum.
Báturin var sigldur til Eiðis, men veðrið var so ringt, at Jógvan og Jógvan Sofus máttu gista minst eina nátt á Eiði. (Pætur var ikki við). So hildu teir veðrið vera so frægt, at tað kundi koyrast til Gjáar. Báturin bleiv koyrdur upp í bilin hjá Hans Egil, eg koyrdi gravkúnna frammanfyri, og Pól Jóhannes (Jacobsen, Eiði) koyrdi bilin, sum vit báðir plagdu at hava. Tað var nógvur vindur av landnyrðingi, men tað gekst kortini hampuliga væl niðan á Eiðisskarð. Tá ið vit vóru komnir um Skarðið - um Kobbaleiðina - fór gravkúgvin so mikið útav, at eg slapp ikki uppaftur. Hans Egil og Pól Jóhannes fóru so oman til Eiðis eftir nøkrum svellum (tjúkkum stokkum), sum vit plagdu at leggja undir beltið, tá ið kúgvin stóð føst. Men, hvat - teir komu ikki afturíaftur, tí tá hevði tað kavað so illa, at teir sluppu ikki niðanaftur. Hvat ger Jógvan á Fløtti? Hann leggur seg at grópa har í bakkanum við berum hondum og finnur nakrar steinar, sum hann upp á onkran merkiligan máta fær lagt inn undir beltið, so kúgvin kom upp. Tað var ikki minni enn eitt bragd. Jógvan á Fløtti var ótrúliga raskur og visti altíð onkur ráð. So fóru vit víðari, og nú koyrdi Jógvan á Fløtti bilin. Eg trúgvi aldrin at hann hevði koyrikort til lastbil. Tað var nógvur vindur beint ímóti - men tað gekk tann rætta vegin, og vit komu á Gjáarskarð, og har steðgaðu vit eina løtu. Tá kemur Jógvan Sofus til mín og sigur: "Knút! Nú havi eg sitið og biðið og biðið til Várharra, at tú ikki skuldi fara útav aftur. Nú tími eg ikki meir, tí nú haldi eg tað vera sloppið!" Jógvan Sofus var stuttligur maður. Oman í gjøgnum Gjáardal gekst bara væl, men tá ið vit komu í bygdina - á Brúnna - stóðu menn í hettum og vøttum - klárir at fara at leita, og tá kom ein so strong hvirla, at hon mundi tikið bæði bát og bil í Ánna. So ringt var veðrið. Hans Egil fortaldi mær seinni, at tað vóru øll rør, bremsurnar og tað heila á bilinum so slitið, at tað var ein spurningur, um hann hevði nakrar bremsur. Ná, men tað var so ringt veður, at ikki var hugsingur um at fara avaftur bygdini. Eg svav hjá Jógvani á Fløtti. Á, tann blíðskapur, ið har var. Tað var sum eitt lítið bátsgildi, tað var so hugnaligt, og Jógvan Sofus hevði nógvar søgur at fortelja. Morgunin eftir klokkan fýra fór eg aftur í kúnna, og Birgir (Nónsgjógv, Gjógv), ið var smádrongur, vildi sleppa við at sita í húsinum hjá mær, meðan eg gróv. Fyrst fóru vit til Funnings, so til Eiðis og síðani suður í gjøgnum Sundalagið, og tá ið vit báðir - Birgir og eg - komu aftur til Eiðis, høvdu vit verið í kúnni í átjan tímar. Jú, hetta var ein av teimum mongu ringu og drúgvu kavatúrunum.


text:
Helgi spyr Poul, um virðisøking av fiski
Helgi Abrahamsen løgtingsmaður hevur sett Poul Michelsen ein § 52a fyrispurning.
Fyrispurningur um virðisøking av fiski, settur Poul Michelsen, landsstýrismanni, (at svara
skrivliga eftir TS § 52a)
Hvat ætlar landsstýrið at gera fyri at tryggja, at virðisøkingin av føroyskum fiski fer fram
áðrenn fiskurin verður fluttur av landinum?
Viðmerkingar:
Føroyingar hava gjøgnum nógv ár uppbygt eina vitan innan fiskivinnu á sjógvi og landi. So leingi
sum fiskurin verður viðgjørdur í Føroyum, verður hendan vitanin varðveitt, men skjótt er at missa
hana aftur, um viðgerðin verður flutt til onnur lond. Í løtuni er hetta ein stór avbjóðing, tí orsaka av
millum annað lønarviðurskiftum, eru føroysk virki ikki kappingarfør við virki uttanlands. Tí liggur
eitt støðugt trýst á, at fáa flutt arbeiðið til virki uttanlands. Hetta merkir samstundis, at stórt tal av
arbeiðsplássum við framleiðsluvitan hvørvur.
Nógv verður tosað um týdningin av, at virðið á fiskinum ikki má minka, meðan fiskurin er umborð
á skipunum, men lítið hevur verið at hoyrt um virðisøking á landi. Ein fær varðhugan av, at tosið
um virðisøking røkkur bara til bryggjukantin.
Okkara mál má vera, at alt tað føroyska samfelagið skal fáa so nógv sum til ber burturúr hvørjum
kilo av fiski sum verður flutt av landinum. Her eigur bæði at vera hugsa um hagreiðingina umborð á
skipum og virking á landi.
Føroysk virki kappbjóða í dag við útlendsk virki um føroyska fiskin. Útlendsku virkini selja fisk til
somu keyparar, sum føroysku virkini selja til. Prísurin er eisini tann sami. Men av tí at útlendsku
virkini rinda munandi lægri tímalønir enn føroysku virkini gera, kunnu tey bjóða skipunum hægri
prís. Við øðrum orðum sosial dumping av føroyskari rávøru.
Eitt útlenskt virki sum bjóðar eitt 10 oyra meira fyri hvør kilo enn eitt føroyskt virki bjóðar, fær
allan fiskin og vinningurin av føroyska fiskinum liggur tí í útlandinum.
Fíggjarliga talar tí alt fyri, at føroyskir virkiseigarar flyta sítt virksemi til onnur lond, og harvið
missa vit vitanina, sum vit hava bygt upp. Tí verður spurt, hvat landsstýrið ætlar at gera við hesa
avbjóðingina?
Á Løgtingi, tann 12. oktober 2018
Helgi Abrahamsen
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Terji Nielsen 30.04.2007 - 19:40
Áhugin fyri at lata upp matstovur í Runavík tykist verða vaksandi.
Á býráðsfundi í farnu viku samtykti Runavíkar Býráð at ganga eini umsókn um matstovu- og skeinkiloyvi á møti.
Sum Vikublaðið skilir, eru tað nakrir privatpersónar, ið hava ætlanir um at lata upp eina kafé í hølunum, har mótahandilin hjá Jungman áður helt til á Heiðavegi 51.
Somuleiðis hevur Runavíkar Býráð eina aðra umsókn liggjandi um byggiloyvi til eina matstovu norðan fyri parkeringsøkið við ítróttarhøllina í Runavík. Hendan umsókn bleiv tó ikki gingin á møti, tí har eru ætlanir um at aðra bygging frammandundan. Ístaðin samtykti býráðið at taka upp samráðingar við umsøkjaran um at útvega annað økið til endamálið.


text:
Agnar Frederiksen
04.03.2018 - 13:48
Ítróttur > Ítróttur > Fótbóltur
Heimasíðan hjá FSF skrivar:
Lars Olsen hevur úttikið 20 spælarar til venjingarleguna í Spania frá 18. til 26. mars. Nýggjur í føroyska landsliðshópinum er Gunnar Vatnhamar úr Víkingi
- Hetta vóru heilt fantastisk boð at fáa, og eg eri mestsum málleysur. Men sum nokk flest allir aðrir fótbóltsspælarar, so havi eg droymt um A-landsliðið líka síðani eg byrjaði at spæla fótbólt.
- Og tað, at sleppa at spæla á landsliðnum saman við bróður verður ikki nógv størri, so nú ræður um at taka av møguleikanum, sigur ein ógvuliga fegin Gunnar Vatnhamar við heimasíðuna hjá FSF.
Lars Olsen, landsliðsvenjari, hevur úttikið hópin, sum í døgunum 18. til 26. mars fer á venjingarlegu í Spania. Umframt venjingar, verða eisini tveir landsdystir á skránni. 21. mars spæla Føroyar og Liktinstein, og 25. mars er Lettland mótstøðuliðið.
- Í longri tíð hava vit hildið eitt vakið eyga við Gunnari Vatnhamar, sum vit halda er ein spennandi spælari. Hann kann brúkast á fleiri plássum á vøllinum, og á venjingarleguni fáa vit møguleikan at hyggja nærri at Gunnari, sigur Lars Olsen.
Teir 20, ið landsliðsvenjarin hevur úttikið, eru hesir
Gunnar Nielsen, FH (ICE)
Teitur M. Gestsson, HB
Trygvi Askham, B36
Jónas Tór Næs, B36
Atli Gregersen, Víkingur
Odmar Færø, B36
Ari Mohr Jónsson, Sandnes ULF (NOR)
Rógvi Baldvinsson, Bryne FK (NOR)
Sonni Ragnar Nattestad, Molde FK (NOR)
Alex Mellemgaard, B36
Kaj Leo í Bartalsstovu, ÍBV (ICE)
Gilli R. Sørensen, Brann (NOR)
Rene Shaki Joensen, Víkingur (ICE)
Sølvi Vatnhamar, Víkingur
Hallur Hansson, AC Horsens (DEN)
Brandur H. Olsen, Randers FC (DEN)
Gunnar Vatnhamar, Víkingur
Patrik Johannesen, Florø (NOR)
Jóan Símun Edmundsson, OB (DEN)
Klæmint A. Olsen, NSÍ


text:
Leygardagin 30 september verða bíbliutímar aftur á skránni. Høgni Johannesen kemur at undirvísa um hin søguliga Jesus, og Pætur Hansen fer at undirvísa um profetiir í Gamla testamenti um Jesus og Hansara nútíðar og framtíðar virksemi. Byrjað verður klokkan 10, og vit vera í Ebenezer.
Skráin fyri dagin er hendan:
kl. 10.00 undirvísir Høgni Johannesen: Søguligi Jesus
kl. 11.00 undirvísir Høgni Johannesen: Søguliga uppreisnin
kl. 12.00 er døgurði
kl. 13.00 undirvísir Pætur Hansen: Jesus í GT
kl. 14.00 undirvísir Pætur Hansen: Jesus nú og í framtíðini
kl. 15.00 er liðugt
Øll eru vælkomin, og ikki er neyðugt við tilmelding.


text:
Lagt varð upp til ein spennandi dyst í Vágs Høll seinnapartin, tá VB tók ímóti VÍF. VB-kvinnurnar ætlaðu sær uttan iva revansju frá tapinum í Vestmanna, men VÍF-kvinnurnar vóru eina tonn betri og vunnu eisini dystin uppiborið.
Dysturin byrjaði annars javnt. Liðini bæði stríddust væl og fylgdust eisini fyrsta korterið. Men hóast VB fleiri ferðir hevði ávísan fyrimun orsaka av útvísningum hjá VÍF í fyrra hálvleiki, so var tað hinvegin VÍF, sum megnaði at halda tørn ella enntá at “vinna” teir 2 minuttirnar, tær vóru undirmannaðar.
Seinnu helvt av fyrra hálvleiki legði VÍF seg eisini framum við 2 málum, sum VB ikki megnaði at vinna innaftur. Hálvleiksstøðan var 18-15 til VÍF.
Í seinna hálvleiki megnaði VB ongantíð at vinna seg inn á VÍF, men var tað í staðin VÍF, sum spakuliga dróg frá. Eina løtu vóru 5 mál á muni, men dysturin endaði við einum 33.29 sigri til VÍF.
Vælkoyrandi VÍF-lið
VB møtti einum sera vælkoyrandi VÍF-liðið, sum spældi skjótt álopsspæl. Allir leikarar á VÍF-liðnum vóru vandamiklir og tóku ábyrgd tá møguleikin var har, og vóru harumframt væl tryggar í avgerandi støðum, enn VB-kvinnurnar vóru.
VB-verjan hevur staðið betri aðrar dagar og hesum møguleika tóku VÍF-kvinnurnar eisini av. Samstundis sum Vestmanna-kvinnur vóru ágrýtnar og stríddust væl í verjuni.
Eina løtu miðskeiðis í seinna hálvleiki hevði VÍF eina slakari løtu og hevði VB tá møguleikan at minka um munin og koma uppá javnleik. Men hetta var ein av teimum døgunum, har tað var stong út, heldur enn stong inn. -Og so hevði VÍF-málverjin eisini ein framúr góðan dag og gjørdi tað trupult hjá VB at fáa mál í avgerandi støðum.
Samamumtikið vann betra liðið dystin – og lítið er at ivast í, at VÍF verður annað av liðunum í FM-finaluni í vár.
Mynd: Bjartur Vest.


text:
Far á G! og tjena pengar: tú fært heilar 10 krónur fyri hvørt endurnýtsluglas, tú berur aftur👍Read More
Aftur í ár hevur FØROYA BESTI rapbólkur, Swangah, verið á palli á G!Read More
Tú kanst nú kalla meg ein RNBM-fjeppara!Read More
Fleiri nýggj nøvn eru at hoyra og nógv góð stakløg. Her eru nøkur av feskastu føroysku stakløgunum.Read More
Her er nakað av tí, sum hendir í summar.Read More
Tá ið veðrið endiliga verður betri og dagarnir longri, hava vit øll hug at fara út at njóta góðveðrið. Men tú kanst eisini fáa náttúruna heim við í vindeygakarmin við at dyrka alskyns grønmeti og kryddurtir har.Read More
Eg hevði stórar vónir, tá ið eg fekk at vita, at eg skuldi ummæla oyrabúffarnar Actics 7. Eg havi átt nakrar gamlar oyrabúffar í nøkur ár, sum riggaðu fínt. Men nú var tíð upp á at fáa einar nýggjar, so hetta var akkurát tann rætta tíðin at sleppa at ummæla einar nýggjar game’ara oyrabúffar.Read More
Ein nýggj hetja er komin í Overwatch: Brigitte Lindholm úr Svøríki, serfrøðingur í herbúgving. Svenska Matilda Smedius varð vald út millum nógvar aðrar at leggja rødd til Brigittu, og rødd hennara hoyrist nú um allan heiminRead More
Eftir at hava spælt 245 milliónir dollarar inn upp á eitt vikuskifti, svarandi til slakar 1,5 milliardir krónur, fer Black Panther væntandi at seta øll met í atgongumerkjasølu.Read More
So er bara at leggja í vaðið og fara at lesa! Í blaðnum hesaferð er eitt sindur av hvørjum: kærleiki, ítriv, met, skúlating, Lítla havfrúgvin og Herkules og alt møguligt annað spennandi😀Read More
Hvítar, vakrar og villar. Og so er hon størsta ránsdýrið, sum livir á landi.Read More
Kunnu stingir í búkinum vera krabbamein? Og hví havi eg ilt í nakkanum? Tveir STROK-lesarar siga frá síni ræðslu fyri at fáa eina ringa sjúku.Read More
Um tær vinna, sleppa tær at umboða Danmark í evropiska grand prixnum, sum verður í Portugal í mai.Read More
YouTube straffar Logan Paul fyri at leggja eitt videobrot út.Read More
Heitt kaka - kekk! Teppi - kekk! Ein góð bók - kekk!Read More
Ert tú millum hepnu vinnararnar?Read More
Hoyr og síggj Hannes spæla klassiskan guitar!Read More


text:
Kom við Prostatabólkinum gongutúr leygardagin 29. september 2018
Kom við Prostatabólkinum gongutúr leygardagin 29. september 2018
Nógvar kanningar eru gjørdar, sum vísa á, at røra vit okkum javnan, kann hetta minka um vandan fyri krabbameini. Verjandi ávirkanin, sum rørsla hevur á krabbamein, veksur munandi, jú virknari vit eru.
Rørsla er eisini umráðandi í sambandi við krabbameinssjúku, bæði likamliga og sálarliga. Rørsla bøtir um útlitini fyri at fáa heilsuna aftur, samstundis sum hon gevur styrki at standa ímóti hørðu viðgerðini.
Leygardagin 29. september, skipar Prostatabólkurin hjá Krabbameinsfelagnum fyri gongutúri “runt fjalli”. Vit fara til gongu eftir rossagøtuni. Talan er um lættan túr, so at øll kunnu vera við. Tað einasta, tú skal gera, er at møta upp.
Øll eru hjartaliga vælkomin við
Vit møtast kl.14.00 við parkeringsplássið omanfyri Hotel Føroyar. Rutan er Rossagøtan. Túrsamskipari er Bjarni Reynagarð.


text:
Bangladesj
Fólkalýðveldið Bangladesj (bengali: গণপ্রজাতন্ত্রী বাংলাদেশ) er eitt land í Suðurásia. Bangladesj hevur bara mark við India. Í 1971 tók Eysturpakistan loysing frá Vesturpakistan og stovnsetti nýggja ríkið Bangladesj. Almenna málið er bengali.
Bangladesj er av fátækastu og fjølbygdastu londum í heiminum, har eru eisini javnan melduródnir og vatnflóð, helst fram við strondini. Landið Bangladesj er í einum stórum áarósa og verður ofta rakt av svárari yvirflóð. Hóast vatn er mestsum allastaðni, er tað ofta ringt hjá fólki at finna reint drekkivatn í Bangladesj. Í mong ár hevur arbeitt verið við at fáa tamarhald á áunum, tálma fólkavøkstrinum og menna og nútímansgera ídnaðin og landbúnaðin.
Innihaldsyvirlit
Søga[rætta | rætta wikitekst]
Nýtt ríki í Bengali[rætta | rætta wikitekst]
Í 1947 varð India býtt sundur, og islamska ríkið Pakistan varð sett á stovn Í Landnyrðings- og Útnyrðingsindia, har muslimar vóru í stórum meiriluta. Men 1600 km. vóru ímillum Eysturpakistan og Vesturpakistan við Bengalhav, og landafrøðiliga býtið varð atvold til spent viðurskifti ímillum ríkispartarnar, tí at eysturpakistanar søgdu, at ríkistingið, ið var í Vesturpakistan, eyðrændi og vanrøkti Eysturpakistan. Í 1954 fór Awami-fylkingin við Sheikh Mujibur Rahman (fødd 17. mars 1920 – deyð 15. august 1975) á odda at stríðast fyri, at Eysturpakistan fekk sjálvstýri.
Fylkingin vann tryggan valsigur í 1970, men Vesturpakistan stýtti fyri at geva Eysturpakistan sjálvstýri. Borgarakríggj brast á, og 10 milliónir bengalar (eysturpakistanar), flýddu til India. Indiski herurin legði uppí, og stutt kríggj brast á ímillum Pakistan og India. Pakistanski herurin gav seg skjótt undir, og í 1972 lýsti Eysturpakistan seg sum frælst ríki, nevndi seg Bangladesj, og ríkisovasti gjørdist Rahman.
Politikkur[rætta | rætta wikitekst]
Dálking[rætta | rætta wikitekst]
Eitt av heimsins størstu umhvørvisvandamálum er dálking av drekkivatni. Fleiri enn 3 milliónir borihol eru dálkað við arseni um allan heim. Bangladesj er helst tað landið sum hevur størstu trupulleikar av dálkaðum drekkivatni [1]. Hóast myndugleikarnir í Bangladesj hava roynt at bøtt um heilsuviðurskiftini, er deyðstíttleikin høgur, helst millum børn í fjarskotnu bygdaløgunum. Hetta kemst fyrst og fremst av vánaligum mati og dálkaðum drekkivatni, ið er atvold til sjúkur, ið smitta illa, til dømis kolera. Lækna- og heilsurøktarlið fara um alt landið at koppseta fólk fyri umfarssjúkur og at greiða teimum frá góðum kosti og fyribyrgjandi evnum.
Landafrøði[rætta | rætta wikitekst]
Skógir[rætta | rætta wikitekst]
Á oyrareingjunum vaksa tjúkkir skógir av pílum, bambus og mangrovtrøum. Trøini hava djúpar røtur í oyrini og festa soleiðis tað fína gruggið, so hvørt tað kemur. Í regntíðini standa áareingirnar undir í vatni, tí áirnar svølgja ikki tað mikla regnið, sum tá kemur niður. Tá ið áarførið herjar í regntíðini, verður ofta skaði á bæði jørð og hús. Men nú hava teir bygt nógvar stórar byrgingar niðan ígjøgnum áardalarnar, so at vatnið skal standa í dølunum og ikki sleppa oman, fyrr en brúk er fyri tí. Uppi undir byrgingunum byggja teir elvirki, sum veitir teimum ídnaðarmegi, so at teir kunnu gera tøð at koyra á bøin og landbúnaðaramboð at arbeiða jørðina við.
Áir[rætta | rætta wikitekst]
Meginparturin av Bangladesj eru oyrarnar, sum eru við munnan á teimum trimum stóru áunum Ganges, Brahma-putra og Meghna. Í regntíðini (juni-oktober) floyma áirnar upp um áarbakkarnar og bera nógva runu við sær, runan taðar jørðina ógvuliga væl. Men vatnflóðin kann stundum eisini elva til stórvanlukkur fólk og fenaður umkomast, og hús og grøði verða skolað burtur. Hóast vandi javnan er fyri hesum, býr mesta fólkið í Bangladesj í smáum bygdum, spjaddar um allar oyrarnar.
Oman úr tí parti av Himaleiafjøllunum, sum tað nógva regnið kemur niður í regntíðini, koma tvær av heimsins størstu áum, Brahmaputra og Ganges. Áirnar koma við óførum mongdum av leiri, sandi og gruggi og leggja við áarmunnarnar úti við Bengaliuhavið. Gruggið er eisini lagst á botnin inni í Bengaliuhavinum og hevur fylt upp í stórar víddir av tí, og fyllir meiri og meiri á hvørjum ári. Har er tí eisini hemsins størsta oyri. Áirnar renna út eftir allari oyrini í óteljandi áarørmum. Oyrareingirnar og landið uttan um kalla menn Bengalia.
Veðurlag[rætta | rætta wikitekst]
Sermerkstasta veðurlagsfyribrigdi er monsunurin, sum hvørt summar lýggjur og vátur kemur uttan av havi inn yvir næstan alt Indianes. Monsun er eitt arábiskt orð, sum merkir árstíð, men hevur í USA og Evropa fingið annan týdning. Har merkir tað tann vindur, sum liggur eina vissa árstíð. Monsunin er ógvuliga lík sólvindi hjá okkum, tí tá ið tann syðri parturin av tí velduga landinum í Ásia er hitnaður til fulnar, streymar luftin av jørðini uppeftir, og har verður eitt tómrúm, sum onnur luft skundar sær i. Henda luftin kemur haðani, sum tað er kaldast. Um summarið er havið tað kaldasta, og tí kemur vindurin haðani. Men miðskeiðis í juni skiftir hann ætt, og vindurin kemur av útsynningi ella suðri. Tá byrjar summarmonsunin.
Í Bangladesj er tropuveðurlag og tríggjar árstíðir. Í mars mánaði byrjar tann heita árstíðin og heldur á út í miðjan juni. Regntíðin byrjar miðskeiðis í juni og endar einaferð í september. Tann kaldara árstíðin byrjar í oktober og endar seinast í februar. Tá ið mars mánaður er komin, byrjar tann heita árstíðin, hvør dagur verður heitari enn annar, jørðin sprotnar og botntornar, og luftin er tjúkk og turr í moldroki. So heitt er í veðrinum, at eingin fær arbeitt úti uttan tíðliga um morgunin ella seint á kvøldi. Mítt um dagin halda fólk seg inni við lúku fyri vindeygunum.
Summi ár regnar so illa, at tað verður vatnflóð, ið elvir stóran skaða. Monsunurin kemur av útsynningi um summarið og av landnyrðingi um veturin. Tá ið summarmonsunurin kemur uttan av Indiahavi, hevur hann lýggja og váta lut við sær, sum verður regn yvir turra og heita meginlandinum.
Náttúruvanlukkur[rætta | rætta wikitekst]
Tey 162 milliónir fólkini í Bangladesj búgva í einum hinum fátækasta og mest vanlukkurakta landinum í heiminum. Ódnirnar elva mangan til ræðuligar náttúruvanlukkur. Ódnir koma javnan inn yvir landið uttan av Bengalhavi og hava við sær, at storm- og vatnflóð vera á lágu oyrunum suðuri í landinum. Ódnirnar hava ofta tikið tíggjutúsundtals mannalív og hava gjørt upp aftur fleiri heimleys.
Muhammed Yunus (fødd 28. juni 1940) fekk Nobelvirðislønina í 2006 fyri arbeiði sítt, at hjálpa teimum fátæku í Bangladesh og øðrum londum.
Veðurlagsbroytingar[rætta | rætta wikitekst]
Bangladesj er ringast fyri, tí landið er í sera stórum vanda fyri at verða rakt av bæði turki og hungri. Aftrat hesum dragast bangladesjarnir við umfatandi fátækradømi og landbúnaðartrupulleikum. Júst landbúnaðurin er tað búskaparliga økið, ið roknað verður við, verður mest ávirkað av veðurlagsbroytingunum. Myndugleikarnir í Bangladesh hava harumframt heldur ikki neyðuga førleikan fyri at handfara avleiðingarnar av alheims upphitingini. Av øllum tjóðum í heiminum eru norðmenn minst viðbreknir mótvegis veðurlagsbroytingum sambært eini nýggjari frágreiðing. Bangladesj er mest hótt [2].
Búskapur[rætta | rætta wikitekst]
Meginparturin av fólkinum í Bangladesj livir av fiskiskapi ella landbúnaði. Í regntíðini er nógvur fiskur í oyrunum, og runan, ið áirnar bera við sær, taðar jørðina væl.
Landbúnaður[rætta | rætta wikitekst]
Bangladesj er fruktagott land og væl velt. Tann vátliga jørðin og tað fruktagóða gruggið, sum fellur á velturnar í regntíðini, eru frálík at hava til t.d. rís ella jutu. Monsunurin hevur alt at týða fyri bøndurnar, og kemur hann ikki við regni, er hungursneyð í durunum. Landbúnaður er høvuðsvinnan í Bangladesj, og tríggir fjórðingar av fólkinum eru bøndur. Bøndurnir hava neytini at arbeiða við. Arbeiðsamboðini eru gamaldags, træplógv at pløga við og akurknív at skera akurin við. Bøndurnir fara tíðliga á morgni til arbeiðis, antin á óðalsjørðina ella á leigujørðina hjá stórbóndanum. Garðarnir eru smáir, tí mugu teir røkjast við dugnaskapi og ídni, um teir skulu geva nóg mikið av grøði til húsarhaldið. Stórbóndin krevur nógva leigu, og tí mugu leigubøndurnir ofta seta seg í stóra skuld, um teir skulu ikki missa garðin.
Rísin veksur á vátlendi. Bøndurnir velta tí bøin í teigar og laða garð uttan um teigarnar. Vatn verður latið á velturnar í vakstrartíðini, og vatnið sleppur ikki frá, men stendur sum ein tjørn á veltuni. Rísin verður sáað í mai mánaði í eitt horn á veltuni og stendur har, inntil hon hevur fingið bløð og stelk. Tá ið ein mánaður er farin, setir áarføri veltuna undir vatn. Tá fara bøndurnir við oksum at pløga veltuna og gera hana búna at seta niður í. Tá ið veltan er búgvin, koma børn og konufólk út á hana. Tey ganga upp undir knø í vatni og evju, taka teir ungu stelkarnar upp og seta teir niður aftur í alla veltuna.
Áðrenn teir skera akurin í oktober mánað, sleppa teir vatninum av veltuni. Í Bangladesj velta teir trý ymisk sløg av rísi, eitt slag til hvørja árstíðina, og tí kunnu teir eisini heysta tríggjar ferðir um árið úr somu veltu. Rísin verður skorin við akurknívi. Oksarnir treskja kornið, ganga uppi í tí, inntil aksið er dottið sundur. Teir týna kornið við at blaka tað upp í loft, so at vindurin kann taka dumbuna úr valakorninum.
Júta er seig, tægrut trevjuplanta. Hon er virðismikil inntøkukelda hjá mongum bóndum, og fólkið kallar hana "gylta trevjan". Júta verður nýtt til sekkir, tog og máttur. Í gomlum døgum var júta størsta útfluningsvøra í Bangladesj, men nú hevur júta ilt við at standa seg í kappingini við tægralíki. Høvuðsgrøðin í Bangladesj er rís, ið verður dyrkað til heimamarknaðin, te og sukur verða dyrkað til útflutnings.
Ídnaður[rætta | rætta wikitekst]
Fólk[rætta | rætta wikitekst]
Bara umleið triðja hvørt fólk í Bangladesj býr í stórum býum, flestu teirra í høvuðsstaðnum Dhaka, fyrr Dacca, og í teimum báðum havnabýunum Khulna og Chittagong. Fólkið í býunum hevur betri lívskor enn fólkið á bygd. Húsini standa ofta á steyrum ella gjørdum hólmum, so at tey ikki standa undir í vatni í regntíðini. Húsini eru betri, og ravmagn og vatn er lagt inn í húsini. Men ógvuliga nógv fólk flytur til býirnar, sum vaksa so skjótt, at mong verða noydd at búgva í fátækrabýlingum.
Átrúnaður[rætta | rætta wikitekst]
Sum í Pakistan er mesta fólkið í Bangladesj muslimar - 89,5 % av tí samlaðu fólkinum [4]. Ein altjóða gallupkanning vísir, at átrúnaður hevur størst týdning fyri fólk í fátækum londum. Í Vesturheiminum hevur hann minni týdning. Í fátækum londum sum Bangladesj og Burundi, siga heili 99 prosent av íbúgvunum, at átrúnaður hevur sera stóran týdning [5].
Matur[rætta | rætta wikitekst]
Í Eystur- og Suðurbangladesj er rískornið aðalføðin hjá fólki, og fjøldin hevur mest sum einki annað til matna enn rísingrýn.
Keldur[rætta | rætta wikitekst]
- ↑ http://www.ncbi.nlm.nih.gov/pmc/articles/PMC1119829/
- ↑ http://worldblog.msnbc.msn.com/_news/2009/12/07/4376387-in-bangladesh-climate-change-is-a-matter-of-life-and-death
- ↑ http://www.indexmundi.com/bangladesh/population_below_poverty_line.html
- ↑ https://www.cia.gov/library/publications/the-world-factbook/geos/bg.html
- ↑ http://www.priyo.com/perspective/2011/05/30/bangladesh-most-religious-coun-27627.html


text:
Í kvøld verður pensjónsnýskipanin sett á breddan í Vestmanna Skúla. Kristina Háfoss fer at leggja skipanina fram á tiltakinum, og síðan verður høvi at seta spurningar og gera viðmerkingar.
Mikukvøldið 6. desember hevur Kristina Háfoss, landstýriskvinna í fíggjarmálum, framløgu um pensiónsnýskipanina í Vestmanna. Framløgan verður í Miðhøllini í Vestmanna skúla (nýggja skúla).
Á tiltakinum hevur Kristina Háfoss ein stuttan fyrilestur, áðrenn høvi verður at seta spurningar og koma við viðmerkingum.
Tað er Norðstreymoyar Tjóðveldisfelag, sum skipar fyri tiltakinum, sum byrjar kl. 19:30 og varir umleið 2 tímar.
Felagið sigur í tíðindaskrivi, at øll eru vælkomin, og at tey vóna, at nógv fólk kemur til tiltakið.


text:
Visa Electron verður til MasterCard Debit24-11-2010
Øll Visa Electron-kort verða nú skift út. Í staðin kemur MasterCard Debit-kortið, ið virkar júst á sama hátt sum Visa Electron, tvs. at tað hevur saldueftirlit og kann brúkast bæði í handlum og peningasjálvtøkum í Føroyum, uttanlands og á internetinum. Harafturat hevur kortið flís, sum økir um trygdina.
Frágreiðing frá Jørn Astrup Hansen um núverandi støðu bankans22-11-2010
Í skrivi vísir Jørn Astrup Hansen, stjóri í Eik Banka Føroya P/F, aftur misskiljingunum um uppgávuna hjá Finansiel Stabilitet
Nýggjur starvsfólkaleiðari í Eik09-11-2010
Steinbjørn Hardlei er settur sum starvsfólkaleiðari í Eik
Kvinnur og pensjón05-11-2010
Helvtin av øllum gentubørnum, ið verða føddar á Landsjúkrahúsinum í dag, kunnu vænta at gerast 100 ára gamlar. Men hóast kvinnur í miðal liva longri enn menn, spara tær ikki líka nógv upp til pensjónsaldurin
Rentutillaging av realkredittlánum í desember03-11-2010
Kundar við rentutillagingarlánum, sum skulu rentutillagast í desember, skulu innan 19. november gera av, um teir vilja halda fram við sama láni ella um broytingar skulu gerast, eitt nú í fastrentutíðarskeiðnum


text:
- Tíðindi, mentan og ítróttur
Høgni Hoydal: Einki er avgjørt enn
Tak niður
- Vit meta, at grundarlag er fyri at halda, at uppskotið verður samtykt, men vit vita einki við vissu, fyrr enn trýst er á tann grøna knøttin, sigur Høgni Hoydal, landsstýrismaður í fiskivinnumálum undan tingfundinum í morgun.
Óluvá Zachariassen tosaði við Høgna Hoydal í løgtinginum fyri løtu síðani.
Tingfundurin, sum skuldi byrjað klokkan 10 er ikki byrjaður enn, hóast klokkan er 11.30
Orsøkin er, at tey bíða eftir broytingaruppskotum, sum skulu latast inn, áðrenn viðgerðin fer í gongd. Fleiri broytingaruppskot eru - millum annað frá samgonguni sjálvari.
Sí eisini


text:
Lætt at spáa um ætlaðar leikir
Sjúrðarberg er seldur, og tað er fiskivinnunýskipanin hjá samgonguni, ið er orsøkin. Tað sigur Hanus Hansen, reiðari, og boðskapurin verður kritikkleyst loftaður sum tann ævigi sannleikin av andstøðuni og annars øllum teimum, ið bert hava eittans ynski – nevniliga at fiskivinnuskipanin verður rullað aftur til tað, hon var fyri 1. januar 2018, og at nakrir útvaldir reiðarar saman við Fólkalflokkinum einsamallir sleppa at gera av, hvussu klaverið skal spæla.
Men tað er ikki tað stóra kynstrið at “spáa” um leikir, ið ein sjálvur langt síðani hevur tikið avgerð um at gera; um hendingar, sum ein langt síðani hevur lagt til rættis skulu fara fram til ávísa tíð.
Pallsettur veruleiki
Soleiðis er við hesum dómadagsprofetunum – summir teirra teljast ímillum fremstu aktørarnar í føroysku fiskivinnuni – ið hava gjørt av, at teir fram eftir skulu brúka alla sína tíð og orku at skriva handrit til og pallseta allar hugsandi vinnuligar, búskaparligar og sosialar vanlukkur, ið standast av fiskivinnunýskipanini. Hetta við tí eina endamáli at forkoma henni og øllum royndum at skipa eitt rættvísari býti av okkara felags ríkidømi.
Stóru bartrogini í hesum pallsetta veruleika eru sjálvsagt Høgni Hoydal, Tjóðveldi og samgongan í nevndu raðfylgju.
Sjálvur bedýraði Hanus Hansen fyri umleið tveimum árum síðani fyri undirritaða, at um bert 25 prosent av øllum fiskatilfeinginum var selt á uppboðssølu, og antitrustmørkini vóru hækkað nakað í mun til tað, sum tá lá á borðinum, so kundi hann og hansara reiðarí væl og virðiliga liva við fiskivinnunýskipanini.
Hann fekk tað, hann bað um, og nakað væl afturat. Men kortini fær nýskipanin skyldina fyri hvørja avgerð, ið hesin reiðari tekur, og sum kann hugsast at hava neiligar avleiðingar fyri manningarnar og starvsfólk á landi hjá reiðarínum.
Falskar ákærur
Og hann er ikki einsamallur. Men at ein ella tveir reiðarar ýla og gnísta, tí teir ikki í allar ævir sleppa at hava einkarrætt til okkara fiskatilfeingi, tað vil so vera.
Men fullkomiliga av órøttum at geva samgonguni og fiskivinnunýskipanini skyldina fyri allar heimsins vanlukkur og allar ópopulerar avgerðir hjá einstøkum reiðaríum, tað kann ikki bara fara aftur við borðinum.
Tí tað er ikki fiskivinnunýskipanin, ið noyðir Hanus Hansen at selja Sjúrðarberg. Hann fekk 85 prosent av sínum gomlu rættindum við sær yvir í nýggju skipanina, og síðani hevur hann verið so íðin at keypa kvotur á uppboðssølu, at hann samanlagt hevur atgongd til minst líka stóran part av allari barentshavskvotuni, sum hann hevði áðrenn 1. januar í ár.
Tað er rætt, at heildarkvotan har yviri er minkað og møguliga fer at minka enn meira, men tað hevur samgongan so ikki skyldina av.
Margháttlig støða
Annars er tað ein margháttlig støða, at undirritaði sum samgonguumboð skal argumentera fyri, at fiskivinnunýskipanin als ikki hevur avmarkað rásarúmið hjá Hanusi Hansen og øðrum reiðarum í mun til tað rásarúmið, teir høvdu, tá flotin fekk verandi samanseting.
Um alt var gingið sum ætlað, so áttu vit í samgonguni at skotið bringuna fram og tikið ímóti rósunum, tí tað mest náttúrliga hevði júst verið, at rásarúmið hjá teimum størstu bleiv eitt sindur avmarkað fyri at geva pláss fyri fleiri aktørum.
Tað var tað, sum lá í kortunum, tá lunnar vórðu lagdir undir fiskivinnunýskipanina. Málið tá var, at gamlir og nýggir aktørar á jøvnum føti skuldu kappast um at sleppa framat at fiska.
Um fiskivinnunýskipanin var fødd við eitt sindur meira av tí mergi og megi, ið upprunaliga var ætlað henni, so hevði tað óivað eisini verið so, at floti og vinna nú tillagaðu seg av dýrastu makt. Helst høvdu veiðitól eisini skift eigara, og onkur hevði helst keypt nýggj og betri hóskandi veiðitól.
Fiskivinnunýskipan light
Ætlanin var jú at liberalisera atgongdina til veiðiliðið nógv meira, enn úrslitið bleiv, og at áseta antitrustmørk, ið veruliga tryggjaðu, at nýggir aktørar kundu sleppa inn í vinnuna á nøkulunda jøvnum føti við teir gomlu.
Hevði tað eydnast at byrja av nýggjum 1. januar 2018 við væl meira plássi fyri dynamikki og harvið nýggjum aktørum í fiskivinnuni, enn úrslitið bleiv, so hevði hon óivað elvt til, at onkur av gomlu aktørunum seldi burtur av sínum veiðikapasiteti, so hvørt sum rættindi fóru á aðrar hendur.
Og tað hevði bara verið eitt sunt tekin um, at fiskivinnunýskipanin eisini virkaði; at hon var dynamisk og ein bráðpanna fyri framtakshugi, menning og nýskapan í øllum liðum í okkara fiskivinnu.
Men tað eydnaðist sum kunnugt bara at gloppa dyrnar fyri nýggjum aktørum í fyrstu syftu. Byrjanin bleiv light fyri ikki at siga ultra light. Men hóast alt ein byrjan, ein grundvøllur, sum tað kann byggjast á.
Og sanniliga var fiskivinnunýskipanin eisini bráneyðug, soleiðis at aðaltættirnir í henni um fólksins ognarskap og atgongd at fiska kundu knæsetast. Hetta um vit ikki í tíð og ævir skuldu avreitt ognarrættin til tey, sum tey seinastu áratíggjuni hava havt einkarrætt at fiska.
Rímilig framíhjárættindi
Tað stutta av tí langa er, at teir “gomlu” aktørarnir varðveittu tað rásarúmið, teir høvdu, tá teir skrúvaðu verandi flota saman. Og nakað væl afturat.
Eg sigi ikki, at tað var skeivt at lata teimum rættindi framíhjá. Tað var hildið at vera bæði rímiligt og skilagott – og tað haldi eg sjálvur enn – at gomlu aktørarnir við teirra dugnasemi, drúgvu royndum og veiðitólum vóru við til at tryggja bulin í einari nýskipaðari, dynamiskari fiskivinnu.
Men tað gjørdi onki, um teirra framíhjápartur var nakað minni, enn hann bleiv, og at eini 10-20 prosent av rættindunum afturat vórðu lutað út í onkrum slagi av kapping – annaðhvørt á uppboði og/ella sum til dømis menningarkvotur.
So leingi hava gomlu aktørarnir sitið á rættindunum, at onkrir teirra veruliga halda seg eiga tey og uttan at rodna tosa um politiska útlutan av ókeypis rættindum, tá tað snýr seg um menningarkvotur. Tó at størsta og einasta politiska gávan, henda samgongan hevur latið í sambandi við fiskivinnunýskipanina, var at lata gomlu aktørunum bróðurpartin av øllum fiskirættindunum. Samstundis fingu teir í ríkiligt mát møguleika at keypa afturat á uppboðssøluni, tí antitrustmørkini eru so høg.
Tí er tað heldur ikki fiskivinnunýskipanin, sum noyðir nakran at selja.
Samgongan stendur fast
Dagsskráin við øllum vanlukkusøgunum er ein onnur. Tí tað gerst týðuligari fyri hvønn dag, at ávísir aktørar í vinnuni als ikki góðtaka, at tað er politiska skipanin, sum vegna alt Føroya fólk hevur ræðið á okkara fiskatilfeingið og, ikki minni, bæði rætt og skyldu at lata fólkið og alt samfelagið fáa mest møguligan ágóða av hesum sama tilfeingi.
Hesir aktørar brúka nú allar sínar kreftir upp á at sabotera politiska arbeiðið og tær politisku avgerðirnar hjá samgonguni, ið skulu tryggja eitt rættvísari býti av okkara felags ríkidømi og betri gagnnýstslu av tí.
Andstøðan jublar sjálvandi, tí við í ætlanini er, at hon skal hjálpast aftur til valdið, afturfyri at hon rullar fiskivinnuna aftur til tíðina áðrenn 1. januar 2018.
Men samgongan skal ikki lúta fyri slíkum valdsmiklum trýsti og gevast á hondum. Samgongan skal ikki gevast at reka politikk til frama fyri alt fólkið. Samgongan skal ikki avreiða ríkidømið í havinum til nøkur fá útvald reiðarí uttan møguleika hjá øðrum at sleppa upp í part.
Ingolf S. Olsen
Tjóðveldi, framsøgumaður í fiskivinnumálum


text:
So eru úrslitini komin frá fyrsta parti av Silva Cup 2007, og fyri eina ferð skyld er FLOT ovast! Birita Debes stóð fyri størsta hálið við at vinna 3 gull og 2 silvur, í flottum tíðum sum 29.87 í 50 frí og 1:13.22 í 100 rygg.
Stevnan í kvøld var annars merkt av vánaligari luttøku, við tað at bara FLOT, Fuglafjarðar Svimjifelag, Skeggjar og vertsfelagnum Reki møttu. Men akkurát í hesum føri merkti tað tó ikki at støðið var lágt fyri tað, við tað at serliga genturnar her eisini plaga at vinna tá ið hini luttaka.
Inhabilur ella ei, so havi eg hug at draga fram aftur fínu úrslitini hjá Biritu Debes, nú hon til tíðir vant burtur úr annars fínum kappingarneytum úr FS og Reka. Hon vann sær
gullnál silvurnál í Vági farna vikuskifti, og breyt so í kvøld eisini ‘múrin’ í 50 frí, við at svimja undir 30 sekund. Tað er enn eitt petti niður til føroysku metini hjá Elspu og Maluni í viðkomandi greinum, men tað er væl altíð nakað at hon nærkast 🙂
Tað er eisini serstakliga flott at síggja Turið S. Christiansen vinna 100 bringu í kapping við Biritu og Poulu, og fleiri ferðir vinna onnur heiðursmerki eisini, hóast hon í ár er eitt ár yngri enn tær bestu í bólkinum. Hon hevur altso eitt heilt ár eftir í bólkinum, næsta svimjiár, tá ið Birita og Poula og hinar skulu upp í bólk 4.
Stevnan var annars eisini fyri okkara part í FLOT merkt av fráveru, við tað at serliga toftabørnini vóru upptikin av framførslu í Missiónshúsinum. Barnaringurin helt sítt árliga jóla-tamtam, og stafettir okkara vóru tí torførar at manna.
Rokniark við heiðursmerkjabýtinum er viðfest, umframt offisielli úrslitalistin fyri í kvøld. Eg skal kanska stutt lista upp heiðursmerkjabýtið her niðanfyri:
- FLOT: 7 gull, 3 silvur, 8 bronsu
- Reki: 6 gull, 6 silvur, 5 bronsu
- FS: 2 gull, 5 silvur
- Skeggjar: 1 gull


text:
Gudloysi í Manntal :)
Í sambandi við at manntal verður hildið í Føroyum í hesum døgum, vil eg gjarna koma við eini forsøgn: nógv fleiri føroyinger eru ikki trúgvandi, enn fólk flest halda.
Sum eg upplivi tað, halda tey flestu, at ateistar í Føroyum eru bara nakrir fáir provokerandi persónar, sum ikki klára at tilpassa seg til samfelagið, meðan tey hardcore trúgvandi halda, at vit eru satanistar ella kanska verri (hvat tað so er).
Mín pástandur er, at vit í stórum trekkum fylgja við trendunum í londunum rundanum okkum, og tað faktum, at vit eru umgyrd av minst religiøsu londunum í heiminum hevur sjálvandi sína ávirkan. So eg eri heilt vísur í, at minst 15% av føroyingum fara at siga seg ikki at trúgva uppá eina hægri makt. Og um spurningarnir vóru meira nuanceraðir, eri eg vísur í, at talið av fólki, sum siga seg at vera trúgvandi hevði verið uppaftur hægri.
Í Manntal kanningini eru tveir spurningar, sum snúgva seg um átrúnað:
- Hvørja trúgv hevur tú?
- Kristindóm
- Islam
- Hinduismu
- Buddhismu
- Jødadóm
- Ba’hai
- Sikh
- Aðra trúgv, upplýs hvørja –
- Onga
- Hvørjar kristnar kirkjur, fríkirkjur ella samkomubólkar hevur tú tilknýti til?
- So er eitt úrval av sektarsamkomum at velja úr.
Vit hoyra í heilum um, at nú er veking í Føroyum og at øll hesi vekingarmøtini, Lindin, Sunnudagsgudstænasta osv. kalla fólk til trúgv. Vit hoyra um, at indoktrinatiónslega er stovnað fyri tey yngstu børnini í Skálabotni, at Nesvík og Zarepta umvenda børn osv.
Heldur vil eg lýsa støðuna í Føroyum soleiðis, at vit í fleiri árhundrað hava barst fyri at vinna frama fyri rationalitet og humanismu ímóti fundamantalistisku trúgvandi andsdvørgunum. Og eg sigi andsdvørgum í somu niðrandi merking, sum tú hevur lisið tað: ein persónur, óansæð um hann er ein intellektuel kempa, sum ger seg til fortalara fyri eini so ódámligari, ósympatiskari og fordømandi dogmatiskari læru, sum kristindómurin er, er framvegis ein andsdvørgur í mínum eygum. Tað einasta hann uppnær, er at fáa uppaftur fleiri fólk at liva sítt lív í ræðslu fyri, hvar tey munnu enda á evsta degi.
“Reality has a well known liberal bias” segði Stephen Colbert fyri nøkrum árum síðan, og tað vísur seg at halda stik. So hvørt sum vit tilpassa okkara samfeløg at koma so nógvum av okkara fólki til góða sum gjørligt, og so hvørt sum ríkidømið blívur meira líka fordeilt, minkar talið av trúgvandi. Og prosentparturin av trúgvandi um allan heimin minkar eisini. So keep up the good work!
Og vit kunnu gleðast um, at har er korrelatión millum tann mun, sum er á teimum ríkastu og teimum fátækastu, og talið á trúgvandi í einum landi. Tvs. at um munurin millum rík og fátøk minkar, um staturin er effektivur at fordeila ríkidømið í einum landi, minkar talið av trúgvandi. Har er statistiskt signifikant korrelatión millum munin millum rík og fátøk og gradina av religiøsitet í einum samfelagi.
So alt annað líka vænti eg, at føroyingar framvegis eru á veg á somu kós, sum londini uttanum okkum, á veg ímóti einum meira sekulerum samfelagi, grundað á umhugsni, rationalitet og sunnan fornuft, sum vit hava verið seinastu 100 árini. Vit mugu bara ikki geva upp nú. Ikki halda at alt er vunnið enn. Tað hevur verið ein langur og harður kampur at vinna á kvørkratakinum, sum átrúnaðurin hevur haft á okkara samfelagi, og vit mugu gera tað vit kunnu, fyri at hesin kampur ikki skal hava verið til onga nyttu.
Nå, nú tími eg ikki meira. Bye!
Merki: politikkur, religión


text:
Tað var í juni mánaði, at eg byrjaði at brúka HAIRPLUS SERUM, og hann náði tú meg! Sum við øllum vørum, var eg eitt sindur ivasom, um tað veruliga fór at rigga.
Tær flestu tykkum kenna sikkurt facebook síðuna, NAILS BY BJØRG – Skønhedssalon, har føroyska Bjørg Lamhauge leggur myndir út av flottum neglum og øðrum vakurleikavørum. Bjørg hevur sína egnu klinikk inni í einari frisør salong í Valby, Keypmannahavn. Til tíðir er Bjørg eisini heima í Føroyum, har hon tekur sær tíð til føroysku kundarnir, sum standa klárir í bíðirað. Bjørg var so vinalig, at loyva mær at testa HAIRPLUS SERUM, sum er ein av hennara mest seldu vørum.
Sum eg skrivaði, í fyrrverandi bloggi HER, so er hetta produktið sera lætt at brúka. Hetta er bara blivið ein partur av mínari mannagongd um kvøldið. Tá eg eri liðug at koyra smynkuna av, so koyri eg HAIRPLUS serumið á. Eg smyrji bara eitt lætt lag, innast við kantin á mínum vippum. Ja, so einfalt er tað.
Tað sigst at endaliga úrslitið sæðst aftaná 8 vikur. Men eg haldi at eg byrjaði at síggja smá úrslit ordiliga tíðliga í gongdini. Longu aftaná eina viku, virkaðu vippurnar longur. Eisini tykist tað sum, at mínar vippur eru blivnar sterkari. Eg havi ikki mist klumpar av hárum (sum annars meira enn so kann koma fyri).
Kanska tú hugsar “Altso, vippurnar hava ongan týdning”.. og tað havi eg kanska eisini hugsað áður sjálv. Men aftaná at tær nú eru so langar, so kenni eg meg júst sum eina Disney prinsessu. Hvønn morgun eg koyri maskara á, gerist eg eins ovfarin, yvir hvussu fantastiska flott úrslitið er blivið. Ja, myndin talar fyri seg!
Ovara myndin er frá áðrenn eg byrjaði at brúka HAIRPLUS SERUM, og niðara myndin er aftaná at hava brúkt tað javnan í 8 vikur.
Ynskir tú eisini at ogna tær hesa vøruna? So er bara at fara inn á facebook síðuna hjá NAILS BY BJØRG og skriva henni eini boð.
PSSSSST!!! Bjørg hevur beint nú eina kapping koyrandi, har tú millum annað kanst verða við í lutakastinum um HAIRPLUS SERUM, so skunda tær at luttaka!
M&K


text:
GP2 - Betri Open 2018
10. Okt 2018
ÍF, Nápur & BSF bjóða hervið til 2. umfar av badminton Grandprix.
Kappingin verður á Kambsdali og Runavík tann 27. og 28. oktober.
les meir
GP1, BankNordik Open 2018
12. Sep 2018
HBF & BSF bjóða hervið til 1. umfar av badminton Grandprix hjá U-11, U-13, U-15, U-17 og vaksin. Kappingin verður í Badmintonhøllini og í høllini á Hálsi í Tórshavn Leygardagin 29. og sunnudagin 30. september.
les meir
Badmintontúrur til Island februar 2019
06. Sep 2018
HBF ætlar aftur hetta kappingarárið at skipa fyri eini ferð til Reykjavik International Games (RIG), har møguleiki er fyri at luttaka í badmintonkappingini.
les meir
2 lið: Tilmelding til leikárið 2018/19
17. Aug 2018
Tey, ið ynskja at venja badminton á 2. liði hjá HBF, kunnu senda fyrispurning um ein bana til HBF. Sjálv venjingin byrjar 3. september.


text:
Worlds of English er tekstasavn hóskandi frá C stigi. Gjøgnum fagrar bókmentir, yrkingar, leik og yrkisbókment...
From Where You Are 2 er framhaldsbók, sum er skipað eftir sama leisti sum From Where You Are 1. Við støði í næ...
Bókin er grundbók ætlað til lærugreinina franskt á miðnámi. Hanna Jensen og Hallgerð Brim hava týtt og tillaga...
Bókin byggir á ástøði í positivari sálarfrøði, menningarsálarfrøði og neurosálarfrøði.
Arbeiðsmarknaðurin er undirvísingartilfar í samfelagsfrøði í miðnámi. Nám, Føroya Arbeiðsgevarafelag og tey fi...
Sýni & Dýpi 2 er onnur sBókaheild av trimum til lærugreinina føroyskt á miðnámi og er ætlað øðrum árinum á 3 á...
Pluss C er sBók í støddfrøði C.
Við sBókini Pluss C er alt á einum palli. Kjarnaøkini í námsætlanini, vera st...
Føroyingasøga hevur eitt heilt serligt pláss í føroyskari mentanarsøgu. Teksturin varð fyrstu ferð týddur til ...
Tilfarið er býtt sundur eftir evnum í støddfrøðini. Fimm bólkar verða viðgjørdir: brot, klombur og potensar, l...
Útgávan viðger øll evni um føroyskan skattarætt á einum almennum stigi eftir lóggávu og rættarvenju, dagførd t...
Í hesi bók verður samvirkisnám sett saman við nógvum pørtum úr floksleiðslu, m.a. hvussu tú skipar og stuðlar ...
Javnstøðunevndin hevur í samstarvi við Nám givið Javnstøða. Tvey kyn – ymsar støður, sum Kristianna Winther Po...
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Atlas til heim og skúla vendir sær til húskið og skúlaverkið í Føroyum. Atlas til heim og skúla tekur støði í ...
Føroyakortið, sum er í stødd 1:100 000 (120x80 cm), er teknað í Føroyum. Á kortinum eru fleiri enn 1700 staðar...
Sýni & Dýpi 1 er ein samvirkin bókaheild við tveimum bóku...
Bókin er býtt upp í fýra høvuðspartar.
Fyrsti partur er um grundleggjandi anatomi, har rørslukervið verður g...
sBókin From where you are er ein samvirkin ensk grundbók við yrkistteksti og skaldskapi. Harumframt eru spurni...
Rúmdin sigur livandi frá stjørnufrøðisøguni, sum var tað ein spennandi krimisøga, heilt frá grikskum heimspeki...
Sponsk Mállæra er ein byrjanarmállæra upp til B-støði í miðnámsskúlunum. Hon er skipað í paragraffir við frág...
Nettøka útgávan av Marknaðarlæruni er ein endurskoðað og nakað broytt útgáva av Marknaðarlæruni, sum kom út ...
Veðurlagið á jørðini er farið at broytast. Jørðin er hitnað, og vit vita nú við stórari vissu, at tað er av ma...
Føroysk Bókmentasøga sigur frá bókmentum, sum føroyingar hava skrivað, og sum eru skrivaðar í Føroyum á føroys...
Navnið Klípið er tikið úr grótlaðing. Bøgarðarnir, sum enn síggjast víða um í Føroyum, eru eitt tað vakrasta m...
Bókin Fíggjarstýring er ætlað næmingum, sum lesa virkisbúskap á hægsta miðnámsstigi á hægri handilsskúla. Bóki...
Bókin Roknskaparfrøði er ætlað næmingum, ið lesa virkisbúskap. Bókin er hent hjá teimum, sum lesa HD ella anna...
Hettar er ein nýggj og broytt útgáva, har serliga parturin um grindadráp er dagførdur, so hann samsvarar við m...
Bókin viðger øll evni um føroyskan skattarætt á einum almennum stigi eftir lóggávu og rættarvenju, sum var gal...
Bókin er eitt kærkomið siðsøguligt íkast til tað, sum er skjalfest um aldargamla føroyska veiðimentan. Við døm...


text:
Sløkkiliðið
Sløkkiliðið veitir hjálp í sambandi við eld, ferðsluóhapp, oljudálking, húsaskaðar og druknivanlukkur.
Eldsbruni og onnur hjálp skal fráboðast tel. 112. Tá ið tú ringir, eigur tú at upplýsa, hvør tú ert, hvaðani tú ringir, hvar eldurin ella vanlukkan er og hvørjari hjálp, tørvur er á.
Sløkkiliðið skipar eisini fyri frálæru í eldsløkking og eldfyribyrging. Skúlar og aðrir bólkar kunnu spyrja seg fyri á støðini.
Akfarsflutningur
Sløkkiliðið flytir akfør bæði í sambandi við ferðsluóhapp og vanligan flutning. Annar kann flyta persónbilar og smáar lastvognar upp til 2 tons. Hin kann flyta størri akfør upp til 9-10 tons. Eisini er hann útgjørdur við einum 18 tons krana. Nærri upplýsingar um prísir og sløg av uppgávum fáast frá Sløkkiliðnum, tel. 30 21 00.


text:
Sjórænarar tóku seg umborð á Maersk Newbury
Týsdagin í farnu viku tóku sjórænarar seg umborð á
Maersk Newbury, sum var statt í ekvadorskum sjógvi. Loðsur var júst komin
umborð, og hann skuldi loðsa Maersk Newbury inn í Guayaquil-ánna í Ekvador.
Sambært asiatiska sjórænara-ansingarstovninum, ReCAAT ICC, boðaði skiparin myndugleikunum frá, tá hann fann útav, at fremmandafólk vóru komin umborð á skipið.
Sambært World Maritime News og Ships and Ports, varð ein av manningini hildin aftur við valdi eina løtu, og hann fekk løst í pannuna. Seinni eydnaðist tað allari manningini at goyma seg í einari goymslu.
Tá ið sjórænarar varnaðust, at manningin hevði fingið sent boð frá sær, rýmdu teir.
Sjóverjan í Ekvador hevur kannað skipið, men fann ongan av sjórænarunum. Skipið helt síðan fram leið sína.
Maersk Newbury varð smíðað í Suðurkorea í 2001, og er 2.556 TEU stórt.
Kelda: World
Maritime News


text:
Snorri Brend
11.09.2014 - 03:36
Tíðindi > Vinna & Tøkni > Handil- og tænastuvinna
Okkurt arbeiði er komið aftrat, men tað broytir ikki veruleikan umborð á boripallinum West Hercules:
- Tíðarætlanin verður hildin, skrivar heimasíðan ting.fo.
Eini 80 fólk eru knýtt at arbeiðnum við boripallinum.
Tey 50 arbeiða umborð á sjálvum pallinum, meðan restin er á skipasmiðjunum báðum í Havn og á Skála og í smiðjuni í Runavík.
- Vit eru væl við, og halda tíðarætlanina, sigur stjórin á MEST, Mourits Mohr við heimasíðuna.
Ætlanin er at arbeiðið í Føroyum skal vera liðugt, tá ið september endar.
Umframt sjálvt umvælingararbeiðið, so eru eisini fleiri onnur knýtt at boripallinum.
Millum annað siglir Silja Star við fólki millum pallin og land hvønn tíma alt samdøgrið og gistingarhúsini hava ein hóp at gera, umframt at gera mat.
Maturin verður gjørdur umborð á pallinum til teirra, sum arbeiða umborð, meðani føroyingar syrgja fyri restini.
(Kelda: ting.fo)


text:
Einki menniskja er eins, tó skulu øll menniskju hava grundleggjandi somu borgarlig rættindi.
Rættindini skulu fevna allir samfelagsbólkar í Føroyum, soleiðis at øll sum ynskja at liva og búgva í Føroyum, kunnu liva eitt virðiligt lív.
Javnrættindini skulu eisini fevna tey sum ynskja at giftast við einum av sama kyni. Ì dag er veruleikin so, at hjún av sama kyni, ikki eru hjún tá ið tey koma til Føroyar, sjálvt um tey eru tað í størsta partinum av Evropa.
Seinasta samgonga fekk møguleikan, men noktaði at javnseta samkynd við hinskynd í hjúnarbandslógini. Samstundis fekk Unga Tjóðveldið staðfest í Tjóðveldi, at flokkurin savnaður ynskir at javnseta minnilutar við meirilutar í hjúnarbandslógini.
Hetta vil Unga Tjóðveldi broyta, soleiðis at borgarligu rættindini fevna øll, eisini tey sum ynskja at liva saman við sama kyni.


text:
Samtyktir frá bygdarráðsfundi týsdagin 3. apríl 2018 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Samtykt er at geva loyvi til uppí bygging á matr. nr. 148c.
2.
Samtykt er at geva loyvi at leggja tak á bilplássi á matr. nr. 74b.
3.
Samtykt er at taka undir við verkætlanini at byggja smáttur.
4.
Samtykt er at stuðla Rás 7.
Samtykt er at stuðla uttanlandaferð hjá 7 flokki.
Samtykt er at stuðla Bláa Krossi í Suðuroy.
5.
Kunnað bleiv um frítíðarundirvísingina skúlaárið 2018/2019.
Kunnað bleiv um skattainntøkurnar fyri mars 2018: kr. 766.941.
Porkeris Bygdarráð.


text:
Sambżliš
heldur til į Hóvabrekku 3 į Argjum. Į sambżlinum bśgva 11 borgarar viš
menningartarni og autismu. Borgararnir hava hvųr sķtt kamar. Harumframt hava
teir atgongd til felags kųk, stovur, baširśm og vaskirśm. Borgararnir
hava somuleišis atgongd til massagurśm og venjingarrśm.
Ķ arbeišinum į sambżlinum veršur dentur lagdur į at skapa eitt gott og trygt heim, og viš stųši ķ tķ einstaka borgaranum at menna fųrleikarnar hjį viškomandi. Borgararnir eru eftir fųrimuni viš ķ hśsliga arbeišinum at gera mat, vaska klęšir, gera reint og keypa inn.
Gerandisdagar eru fleiri av borgararunum til arbeišis ķ virknis- ella verkstašstilboši. Tey iš ikki megna at fara av hśsinum, eru heima.
Ķ frķtķšini taka borgararnir lut ķ ymiskum virksemi ķ fųroyska samfelagnum og feršast ymsastašni ķ Fųroyum og uttanlands.
Nįttarvakt er į sambżlinum.
Sambżliš į HóvabrekkuHóvabrekka 3
160 Argir
Tlf. 315424
Teldupostur: hovabrekku@av.fo
Dagført tann 25-09-2018


text:
Fyrst ringja vit til Hildu Viderø, um eitt kunningarkvøld, sum verður í Grúgvini í Lamba, tann 4. nov. kl. 20:00. Har verður greitt frá um komandi ferð til Filipsoyggjarnar, í samband við ABC barnahjálpar arbeiðið. Ferðin verður frá 16.-27. mars 2016. Meira kunning fæst á heimasíðini: Barnahjalp.fo. Síðani hava vit vitjan av Ullu Eystutún og Margrethu Eidesgaard, fyrrverandi næmingum og tveimum lærarum, Jacobinu Poulsen og Neil Tye, sum greiða frá eftirskúlanum Euroclass. Meira fæst at vita á heimasíðuni: Euroclass.dk.
Vertur: Prepen Hansen og Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Liberia
Liberia ella Lýðveldið Liberia (enskt; Republic of Liberia), er eitt lítið land í Vesturafrika. Liberia hevur mark við Sierra Leona, Guinea og Fílabeinsstrondin. Liberia er meint rakt av borgarakrígnum, sum hevur herjað landið fram til 2005. Fleiri hundraðtúsund fólk vórðu noydd at rýma úr landinum, og búskaparstøðan í landinum er hættislig. Landið er skuldarbundið upp um háls og herðar, og er í dag bundið av útlendskari menningarhjálp.
Innihaldsyvirlit
SøgaRætta
Liberia gjørdist sjálvstøðugt ríki í 1847 og hevur ongantíð verið hjáland. Tí er landið elsta frælsa lýðveldið í Afrika. Í 19. øld hjálpti felagsskapurin American Colonization Society túsundtals leyslatnum trælum at fara úr USA og heim aftur til hetta landið í Afrika. Hetta varð upprunin til landsnavnið Liberia, sum merkir frælst land. Liberia hevur enn nógv samband við USA.
Fólk, ættað frá leyslatnum trælum í USA, høvdu havt valdið í Liberia, til hernaðarkvett varð gjørt í 1980. Høvuðsmaður fyri tí var Samuel Doe (f. 6. mai 1951 – d. 9. september 1990), ið var av krahnættini. Ættarstríð brast á, og í 1990 elvdi uppreistur ímóti Doe til borgarakríggj. Doe varð dripin, og eitt fleirtjóðað vesturafrikanskt herlið gjørdi innrás í Liberia. Tað setti eina bráðfeingisstjórn at stýra, men bardagarnir hildu fram upp ígjøgnum 1990-árini.
Í 2001 samtyktið ST at seta handilsbann móti útflutningi av timbri og diamantum úr Liberia. Hesin útflutningur var brúktur til fígging av vápnaðum bólkum til bardagar, sum kostaðu mongum sivilum lív og sorg. Dimantarnir verða í USA kallaðir blood dimamonds ella blóðugu diamantarnir. ST setti krav um at mynduleikanir í Liberia skuldu steðga hesum sorgarleiki, so at útflutningurin kundi koma fólkinum til góðar.
Í juni í 2007 var gjørd avtala við stjórnina í Liberia um hvussu sorgarleikurin skuldi stegðast, so handilsbanni kundi takast av. Landið fekk fyribils loyvi at útflyta timbur aftur. Á fundinum í ST-trygdarráðnum í 2007 kundi staðfestast at lóg og reglur sum steðgaðu óskilinum við timbri vóru gjørdar og kunngjørdar, meðan trupuleikin við diamantunum enn ikki var loystur [1].
Borgarakríggj var í Liberia til 2005, og fleiri hundrað túsund fólk vórðu noydd at rýma av landinum.
BúskapurRætta
Ein av høvuðsatvoldunum, at Liberia hevur havt nógv samband við USA, er, at amerikanskar fyritøkur eiga stórar gummilundir í landinum. Tær hava í mong á verið av størstu arbeiðsplássum í landinum og hava verið týðandi inntøka hjá Liberia. Kenda amerikanska dekkfyritøkan Firestone hevur verið ein av fremstu fyritøkunum í liberisku gummivinnuni, sum setur úr gummitrænum, tá ið djúpar flikur verða ristar í børkin á tí.
Búskaparstøðan er hættislig, og landið er skuldarbundið upp um háls og herðar. Síðan 1990 hevur verið borgarakríggj her, og búskapurin í landinum er fullkomiliga oyðilagdur.
FólkiðRætta
Seinastu árini hevur verið stríð ímillum ymisku fólkasløgini í Liberia, til dømis ímillum kpella-, bassa- og krufólkið. Stríðið harðnaði, og í 1990 brast á borgarakríggj í landinum. Kríggið hevur elvt til miklan skaða og steðgað búskapinum, sum var veikur frammanundan. Helvtin av fólkinum hevur verið noydd at flýggja heiman, og fólk hava svøltað, tí at soilt hevur verið at útvega mat í krígsherjaða landinum. 200 000 børn eru foreldraleys í Liberia.
LandafrøðiRætta
LandslutirRætta
1. Bomi
2. Bong
3. Gbarpolu
4. Grand Bassa
5. Grand Cape Mount
6. Grand Gedeh
7. Grand Kru
8. Lofa
9. Margibi
10. Maryland
11. Montserrado
12. Nimba
13. River Cess
14. River Gee
15. Sinoe


text:
Kunning frá TAKS, peningastovnum og eftirlønarfeløgum um avgreiðslu av eftirløn eftir 1. januar 2012.
TAKS
Í sambandi við at Løgtingið hevur broytt lógina um eftirløn ella sokallaðu rentutryggingarlógina, verður eftirløn frá 1. januar 2012 skattað við inngjald.
Á heimasíðuni hjá TAKS www.taks.fo
er kunning um, hvussu arbeiðsgevarar skulu fyrihalda seg í sambandi við broytingarnar í lóggávuni.
Peningastovnar og eftirlønarfeløg
Peningastovnarnir og eftirlønarfeløgini hava í sambandi við broytingarnar í rentutryggingarlógini kunnað um, at tey ikki eru før fyri at taka ímóti eftirlønarinngjøldum fyrr enn 23. januar 2012.
Hetta merkir, at arbeiðsgevarar mugu afturhalda eftirlønarútgjøldini til eftir 23. januar 2012. Les tíðindaskrivið her.


text:
Reglur fyri FM einstaklingakappingina
§1 – Vanligar treytir
Kappingin verður skipað undir hesum nevndum og leiðara:
Nevnd Talvsambandsins
Fyrireikandi felag
Kappingarleiðara
§2 – Fyrireikarar av einstaklingakapping
Fyrireikandi felag leggur øll viðurskifti í sambandi við kappingina til rættis og skal harumframt syrgja fyri:
at ein ella fleiri kappingarleiðarar verða settir
at ein trímannað kappingarnevnd verður vald
at bólkasundurbýti og lutakast fara fram eftir reglunum í innbjóðingini
§3 – Kappingarleiðari
Kappingarleiðarin (hereftir kallaður “KL”) verður settur av fyrireikandi felagnum smb. §5.
KL leiðir kappingina, meðan hon fer fram. Trætumál skal KL avgera eftir galdandi kappingarreglum.
Innan 7 dagar eftir seinasta leikumfar, skal KL hava sent ratingnevdini eitt útfylt frágreiðingarblað um kappingina.
KL kann ikki sjálvur luttaka í kappingini.
§4 – Kappingarnevndin
Kappingarnevnin (hereftir kallað “KN”) verður sett av fyrireikandi felagnum. KN avger øll mál, ið verða skotin inn fyri nevndina og mál, sum KL ikki sjálvur kann avgreiða.
Vísur telvari ósømiligan atburð ella noktar at taka við úrskurðinum í einum kærumáli, hevur KN rætt at geva viðkomandi telvara ávaring ella vísa honum burtur frá kappingini í eitt ávíst tíðarskeið. Telvarin fær boð um ávaringina/útihýsingina, samstundis sum hetta verður ført á leikkortið.
§5 – Leiktíð
Vanlig leiktíð: Um ikki annað er tilskilað, hevur hvør telvari 2 tímar til fyrstu 40 leikirnar og síðani ein tíma til hvørjar 20 leikir. Tó telvar veteranbólkurin við styttari leiktíð.
Onnur leiktíð: Í innbjóðingini verður leiktíðin ofta ásett soleiðis:
1. Fyrst 2 ella 2½ tíma til ávíst tal av leikum
2. Síðani 1 tíma til næsta ásetta leiktalið
3. At enda millum 16 og 23 leikir til hvønn tíma.
§6 – Frávera
Ber telvara ikki til at møta upp, eigur hann í góðari tíð at boða frá. Vantandi avboð verður mett sum ósømiligur atburður og kann revsast eftir §4.
§7 – Geva úrslit upp
Vinnarin skal beinanvegin, tá talvið er liðugt, siga KL frá úrslitinum. Endar talvið við javnleiki, skal hann, ið hvíta fólkið hevur, geva upp úrslitið.
§8 – Kærumál um avgerðir kappingarleiðarans
Hevur KL tikið avgerð eftir teimum fyriskrivaðu reglunum, kann málið skjótast inn fyri KN. Málið kann ikki vera steðgandi kæra.
§9 – Kærumál um avgerðir hjá kappingarnevndini
Hevur KN tikið avgerð um tulking av leikreglum og trætum í sambandi við kappingar, kann málið skjótast inn fyri dómsnevndina. Málið kann ikki vera steðgandi kæra.
§10 – Bólking
Kappingin verð býtt í hesar bólkar:
Landsliðsbólkur
Almannabólkur
Unglingabólkur
Vetaranbólkur.
Almannabólkurin kann verða býttur í fleiri bólkar.
§11 – Landsliðsbólkur
Landsliðsbólkurin í telur í minsta lagi 10 telvarar. Bólkurin verður settur saman av teimum hægst rataðu tilmeldaðu telvarunum.
Tvey frávik kunnu koma fyri, av tí at:
Verandi føroyameistari og
Verandi vinnari av almannabólki
hava rætt til at telva í landsliðsbólkinum, sjálvt um teirra verandi rating gevur teimum ikki rætt til tess. Tó kunnu teir ikki vera meira enn 100 ratingstig aftanfyri tann, ið annars hevði komið í landsliðsbólkin.
Vinnari av landsliðsbólkinum er føroyameistari.
§12 – Almannabólkur
Í almannabólki hava allir telvarar rætt at luttaka.
§13 – Unglingabólkurin
Rætt at telva í unglingabólkinum hevur telvari, sum ikki er fyltur 20 ár innan 1. januar í kappingarárinum.
Vinnarin í bólkinum verður unglingaføroyameistari.
§14 – Veteranbólkurin
Telvarar í veteranbólkinum skulu vera fyltir 50 ár, tá ið kappingin byrjar.
§15 – Útlendskir telvarar
Útlendingur, sum hevur fastan bústað í Føroyum, hevur rætt at luttaka í einstaklingakappingum, eisini um føroyameistaraheitið.
Hann skal tó lúka somu treytir sum føroyskir telvarar.
Aðrir útlendskir telvarar kunnu eisini telva í kappingini, men kunnu teir tó ikki vinna sjálvt føroyameistaraheitið.
§16 – Almannakunngerðing av leiktum talvum
Tað er loyvt at almannakunngera talv frá einstaklingakapping uttan frammanundan at útvega loyvir frá viðkomandi telvarum.
§17 – Javnstøða
Stendur á jøvnum millum tveir ella fleiri telvarar, tá tað snýr seg um føroyameistaraheitið í landsliðs- ella unglingabólkinum, verður umdystur.
§18 – Luttøkugjald
Luttøkugjald verður ásett í samráð við Talvsamband Føroya. Alt luttøkugjaldið fellur til fyrireikandi felag.


text:
Viðtøkur
Navn, endamál og virki felagsins
§1
Navn felagsins er “Føroyskir Sálarfrøðingar”
§2
Endamál felagsins er:
- At røkja faklig og fíggjarlig áhugamál í sambandi við virksemi hjá føroyskum sálarfrøðingum.
- At fremja áhugan fyri sálarfrøði og økja kunnleikan um tann týdning, sum sálarfrøðin hevur, at skapa umstøður at fremja sálarfrøðiliga gransking og praktiskt sálarfrøðiligt virksemi, og at virka fyri, at eftirútbúgvingin av sálarfrøðingum í Føroyum fylgir við menningini á økinum.
- At fremja samstarv millum sálarfrøðingar og aðrar viðkomandi fakbólkar.
- At umboða føroyskar sálarfrøðingar í millumtjóða samstarvi og altjóða pallinum annars.
§3
Fyri at náa teimum í §2 ásettu málum skal felagið:
- Samstarva við felagsskapir og stovnar í Føroyum og uttanlands, sum hava týdning fyri sálarfrøði.
- Skipa fyri felagsfundum.
- Fáa í lag eftirútbúgvingarskeið fyri limir felagsins.
§4
Felagið umboðar limir sínar mótvegis teimum myndugleikum og øðrum, sum hava ávirkan á virksemi hjá sálarfrøðingum.
2. stk.
Lønar- og arbeiðsviðurskifti hjá alment settum sálarfrøðingum eru sambært sáttmála millum Fíggjarmálaráðið og Akademikarafelag/Magistarafelag Føroya. Felagið Føroyskir Sálarfrøðingar ger seg galdandi sum virkin yrkisbólkur innanfyri karmarnar av hesum yrkisfeløgum.
Limir
§5
Treytin fyri at gerast vanligur limur í felagnum er útbúgving sum Cand.psych., Mag.art. í psykologi ella Cand.pæd.psyk.
2. stk.
- Nevndin kann gera av, at onnur við útbúgving á sama støði, sum tær í 1. stk. nevndu, kunnu gerast limir í felagnum.
- Metingar um støðið í øðrum útbúgvingum enn teirri her nevndu, verða gjørdar í samstarv við Dansk Psykolognævn.
3. stk.
Lesandi í sálarfrøði á lærdum háskúlum kunnu fáa limaskap eftir serstøkum reglum.
§6
Limirnir lata eitt árligt limagjald.
2. stk.
Limagjaldið verður ásett á aðalfundinum eftir tilmæli frá nevndini.
Aðalfundurin
§7
Aðalfundurin er hægsti myndugleiki felagsins.
2. stk.
Regluligur aðalfundur verður hildin hvørt ár í januar mánaða.
3. stk.
Aðalfundurin verður fráboðaður skrivliga minst 6 vikur frammanundan. Onnur mál, enn tey í grein 9 nevndu, sum ynskjast á skránna, skulu vera nevndini í hendi minst 3 vikur undan fundinum.
4. stk.
Endalig skrá fyri fundin verður send limunum 2 vikur undan fundinum.
§8
Eykaaðalfundur verður hildin, tá nevndin heldur tað vera neyðugt, ella tá í minsta lagi triðingur
av limunum krevja tað og boða frá, hvørji mál, ið ynskjast til viðgerðar.
Eykaaðalfundurin verður fráboðaður í seinasta lagi eina viku eftir, at áheitanin er komin nevndini í hendur, og annars eftir somu reglum sum vanligi aðalfundurin.
§9
Á regluliga aðalfundinum skulu hesi mál vera á skránni:
- Val av fundarstjóra og fundarskrivara.
- Frágreiðing um virksemi felagsins seinasta árið.
- Framløga og góðkenning av roknskapi felagsins.
- Áseting av virksemi felagsins komandi árið.
- Val av nevndarlimum, tiltakslimum og einum grannskoðara.
§10
Aðalfundurin er viðtøkuførur, tá hann er lógliga lýstur.
2. stk.
Á aðalfundinum kann avgerð bert verða tikin um tey mál, sum standa á fundarskránni.
3. stk.
Einki mál er samtykt, uttan at meirilutin av teimum, sum eru á fundinum, atkvøða fyri tí.
Felagsnevndin
§11
Á hvørjum regluligum aðalfundi verða valdir 5 nevndarlimir, 2 tiltakslimir og 1 grannskoðari.
2. stk.
Felagsnevndin verður vald við seðlum. Á atkvøðuseðilin verða skrivað í mesta lagi 5 nøvn.
Tey fimm, sum hava flestar atkvøður, eru vald í nevndina. Falla atkvøður eins, verður lutakast.
3. stk.
Tiltakslimirnir verða valdir á sama hátt, sum ásett í 2.stk., tó skulu í mesta lagi 2 nøvn skrivast á seðilin.
§12
Nevndin skipar seg sjálv við formanni, skrivara og kassameistara.
Nevndin ger av, hvør virkar í formansins stað, um hesin hevur forfall.
2. stk.
Felagsnevndin hevur ábyrgdina av dagliga virksemi felagsins. Nevndin er bundin av lógum felagsins og av aðalfundarviðtøkum, men hevur annars fullan myndugleika at umboða felagið.
3. stk.
Felagið er bundið av undirskrift formansins.
§13
Felagsnevndin heldur fund, tá formaðurin heldur tað vera neyðugt, ella tá hinir nevndarlimirnir krevja tað og boða frá hvørji mál ynskjast til viðgerðar.
Í hesum føri skal fundurin í seinasta lagi verða hildin eina viku eftir, at áheitanin er framkomin.
2. stk.
Nevndin er viðtøkufør, tá minst tríggir nevndarlimir eru hjástaddir.
Eingin avgerð verður tikin uttan, at minst tríggir nevndarlimir atkvøða fyri.
3. stk.
Allar avgerðir verða skrivaðar upp í eina gerðarbók.
4. stk.
Við teimum í hesi grein ásettu avmarkingum, avger nevndin sjálv sína fundarskipan.
§14
Kassameistarin skal røkja fíggjarviðurskifti felagsins, heinta inn limagjald og greiða útreiðslur.
Á hvørjum aðalfundi framleggur hann roknskapin fyri árið, sum fór.
2. stk.
Roknskaparár felagsins er álmanakkaárið.
Siðfrøðinevnd (etikknevnd)
§15
Felagið setur á stovn serstaka nevnd, sum skal viðgera siðfrøðiligar spurningar sum viðvíkja arbeiðinum hjá føroyskum sálarfrøðingum – bæði viðvíkjandi einstakum limum og yrkisbólkinum sum heild.
Siðfrøðinevndin hevur 4 limir, og verður ein teirra nývaldur á hvørjum aðalfundi.
Felagsslit
§16
Felagið kann verða slitið á regluligum aðalfundi, tá tað frammanundan er gjørt limunum kunnugt, og tá 2/3 av limum felagsins atkvøða fyri.
Lógarbroytingar
§17
Hesar viðtøkur kunnu bert verða broyttar á regluligum aðalfundi ella eykaaðalfundi, og bert tá 2/3 av teimum møttu limunum atkvøða fyri.


text:
Landsliðið hevði í morgun seinastu venjingina áðrenn dystin móti Aserbadjan, sum verður á Tórsvølli í annaðkvøld klokkan 19:45.
Vit tóku nakrar myndir til tíðindafundin og venjingina.
Lars Olsen
Rene Shaki Joensen
Tíðindafundur var í B36-húsinum
Rene Shaki Joensen
Heini Vatnsdal
Gunnar Vatnhamar, Jóan Símun Edmundsson og Rógvi Baldvinsson
Emeka Andersen, málmansvenjari
Finnur Justinussen, Sonni Ragnar Nattestad og Gilli Rólantsson Sørensen
Jóannes Jakobsen, hjálparvenjari
Pól Jóhannus Justinussen, Heini Vatnsdal, Atli Gregersen og Rene Shaki Joensen


text:
Flogbóltur, steypakappingin menn: Mjølnir tapti móti SÍ b
ítróttur13-12-2017 - 16:38 - Jóanis Albert Nielsen
Ein dystur í bólki I í steypakappingini hjá monnum varð í gjárskvøldið leiktur í Badmintonhøllini í Klaksvik.
Mjølnir, sum er greitt oddalið í landskappingini, tapti ímóti SÍ b, sum hevur mannað seg við royndum spælararum, sum hava myndað landskappingina undanfarin nógvu árini.
Hetta gjørdist ein spennandi dystur við nøkrum jøvnum settum, sum endaðu 18-25, 28-26, 21-25 of 27-29.
Úrslitið viðførur stóran spenning í bólki I, tí nú er støðan tann, at SÍ b er á odda við 6 stigum, meðan Mjølnir og Fleyr a hava 3 stig:
Mjølnir skal fríggjakvøldið spæla ímóti TB í Badmintonhøllini, sum ikki spælir meistaradeildin. Vinnur Mjølnir 3-0 ella 3-1, hevur liðið tryggjað sær pláss í hálvfinalunum, men tapa teir tvey sett ella dystin, so verður lagnan hjá teimum avgjørd í dystinum í annaðkvøld kl. 21,00 í Gundadalshøllini, tá Fleyr a tekur ímóti SÍ b.
Vinnur SÍ b tvey sett í hesum dystinum eru teir í hálvfinalunum, men vinnur Fleyr 3-0 ella 3-1 hevur Fleyr tryggjað sær plássið.
So samanumtikið – alt kann henda!
Reglarnar siga, at stendur á jøvnum í stigum og settmuni, er innanhýsis dystur avgerandi.